2014-11-07 No comments\nHasiera batean erabakiak sinplea dirudi, izan ere, gure egoerara hobekien egokitzen den produktua zein den aurkitzea besterik ez dugu, ondoren aurrezkiak horretan inbertitzeko. Adibidez, aurrezkiak epe luzean behar ez baditugu errenta aldakorrean inbertituko dugu, berau baita inbertsio errentagarriena. Eta aurrezkietaz noiznahi behartuko bagara, orduan hobe gordailuak erabiltzea, nahiz eta gordailuen errentagarritasuna baxuenetakoa izan.\nTamalez, egoera aldatu egin daiteke, bai gurea, baina baita inguruarena ere. Beraz, uneko egoeraz gain, etorkizunean etor daitezken arriskuei aurre egiteko moduan inbertitu behar dugu.\nEta nola dakigu etorkizunean zer gerta daiteken? Ezinezkoa da etorkizuna aurreikustea, noski. Orduan, nola egin diezaiokegu horri aurre? Honek ere ezinezkoa dirudi, baina, zorionez, badira arrisku guztiei aurre egiten lagunduko diguten bi neurri: dibertsifikazioa eta bataz besteratzea.\nInbertsio estrategiak arriskua, bataz besteratzea, dibertsifikazioa, inbertsio estrategiak\nUrreak eta zilarrak berezko etekinik sortu ezin dutenez gutxi erabiltzen dira inbertsio gisa. Hala ere, ezin da ukatu bi metal horiek historian izan duten garrantzia, beraz, berauek erabat baztertzea ez litzateke zuzena izango.\nMetal preziatuen etekina aztertu genuenean urrea eta zilarra inflazioari aurre egiteko tresna aproposak izan daitezkela aipatu genuen. Gaur egun, ordea, inflazioa oso baxua da, eta ez dirudi, oraingoz behintzat, arrisku handia bilakatuko denik.\nDena den, 2008 urteaz geroztik izandako finantza krisiak argi erakutsi du diruarenganako konfidantza gutxitu denean metal preziatuak babesgune bikaina izan direla. Urte horretatik aurrera urreak eta zilarrak izan duten gorakada itzela ikusi besterik ez dago. Beraz, munduko finantzen egoera duda-mudakoa den bitartean urreak eta zilarrak baliagarriak izaten jarraituko dute.\nMetal preziatuen fiskaltasuna\n2014-11-03 No comments\nAipatu dugu jada metal preziatuek ez dutela etekinik sortzen, eta irabazia lortzeko modu bakarra salerosketa bidezkoa dela. Horrela, metal preziatuekin egindako eragiketak ondare irabazi edo galera gisa izango dira Ogasunarentzat. Beraz, urrea edo zilarra saltzerakoan akzioak saltzerakoan adierazi behar den informazio bera adierazi beharko dugu PFEZ aitorpenean, hau da, eskuratze eta eskualdatze egunak, eta eskuratze eta eskualdatze balioak. Hala ere, ZergaBidea programan R kodea erabiliko da ondare aldaketa hauentzat.\nMetal preziatuen salerosketak ez du atxikipenik, eta akzioen eskuratze balioei eragiten dieten eguneratze koefiziente berberak eragiten diete hauei ere. Eta metal preziatuekin ere gainerako ondare irabazi eta galerak konpentsatzeko aukera dugu, akzioekin jarraitu beharreko arau berberekin. Hori bai, akzioetan bi hilabeteko araua bagenuen metal preziatuetan urtebetera luzatzen da epe hori.\nMetal preziatuak fiskaltasuna, metal preziatuak, ondare aldaketa, PFEZ\nMetal preziatuen inbertsioak ez du aparteko gasturik. Urrezko edo zilarrezko txanpon bat edukitzeagatik ez dugu zerga, komisio edo ezer ordainduko. Ikusi dugu, hori bai, metal preziatuak erosterakoan urreak besteen aldean duen abantaila, BEZ ez dela ordaindu behar, alegia. Hala ere, kontuan izan behar dugu BEZ ez ordaintzeko inbertsiora bideratutako urrea izan behar duela, hau da, ez du balio, adibidez, urrezko bitxi batek. Urrea inbertsiorako izateko legeak %99,5 edo gehiagoko purutasuneko lingoteetan, edo %80 edo gehiagoko purutasuneko txaponetan izatea eskatzen du.\nZilarrak ez du abantaila hori. Ez du axola zein motako zilarra den, zilarra erosterakoan %21eko BEZ gehitu beharko diogu erosneurriari beti, eta saltzerakoan BEZ kobratu ezin dugunez, zilarrarekin irabazia lortzea gehiago kostako da.\nBestalde, bada metal preziatuetan inbertitzerakoan aztertu beharreko beste zerbait. Non gorde lingote eta txanponak? Etxean gordetzen baditugu lapurren aurkako sistema edo segurtasun kutxa bat jartzea pentsatu behar da. Horrek gastuak sortuko dizkigu, noski. Bestela, banketxe bateko segurtasun kutxa bat alokatu genezake. Gastua hori ere.\nAurreko bidalketan aipatu bezala metal preziatuek ez dute etekinik sortzen. Adibidez, kilo bat urre badugu urteak igaro ondoren ere kilo bat urre besterik ez dugu izango; urreak ez du interesik, dibidendurik edo bestelakorik sortuko. Beraz, metal preziatuekin irabazia lortzeko modu bakarra salerosketa bidezkoa da: erosterakoan ordaindutakoa baino salneurri handiagoan salduta lortuko da bakarrik irabazia.\nHortaz, metal preziatuetan inbertitzen badugu metalen erosneurriaren baitan geratuko da gure inbertsioa. Hona hemen, adibidez, urre ontzaren balioak azken hamar urteetan izan duen bilakaera:\nEta hauxe zilar ontzaren balioak izan duena:\nBi irudi horiek ikusita zaila da metal preziatuetan inbertitzeak irabazirik sortuko digula ziurtatzea. Izan ere, zerk mugitzen du etekinik sortzen ez duen zerbaiten erosneurria? Bi dira arrazoi ohikoenak: kopurua eta inflazioa.\nMundu guztian dagoen urre eta zilar kopurua mugatua da. Egia da urtero-urtero meatzetatik metal preziatu gehiago ateratzen dela, baina gehikuntza hori pixkanakakoa da. Horrela, urre edo zilar eskaera gogor igoko balitz dagoenaren balioa ere igo egingo litzateke. Urrea eta zilarra bitxigintzan erabiltzen dira, eta zilarra industrian ere asko erabiltzen da. Ikusteko dago, ordea, bi erabilera horietatik etor daiteken eskaera gogor igoko litzateken.\nAipatu bezala, bigarren arrazoia inflazioa da. Gogoratu inflazioa erosneurrien gorakada orokorra dela. Horrek, jakina, metal preziatuen erosneurriaren gorakada ere esan nahi du. Bestalde, metal preziatuek mendeetan berdin-berdin irauteko gaitasuna dute, beraz, ez dugu berauek mantentzeaz kezkatu beharko, eta oso-osorik jasoko lukete erosneurrien gorakada hori.\nHigiezinetan inbertitzea ez da erraza: diru asko eskatzen du, ez dakigu ziur alokairua ondo aterako zaigun ala ez, gastu ugari ditu, salmentara jo beharrean izanez gero auskalo zenbat berreskuratu dugun, alokairuaren fiskaltasuna ez da hain ona, eta abar.\nDuela zenbait urtera arte arazo guzti horiek ez zuten garrantziarik, higiezinen balioak beti gora eta gora egiten baitzuen. Burbuila hori lehertu da, ordea, eta gaur egun hobe dugu egoera ondo aztertu higiezinetan inbertitzera bagoaz. Adibidez, alokairu bidezko urteko etekin garbia inbertsioaren %5era iristen ez bada, askok ez dute higiezinen bidezko inbertsioa begiratu ere egiten.\nGainerakoetan bezala, garajean inbertitutakoa berreskuratu nahi izanez gero, garajea saldu egin dezakegu. Ikusi ditugu, jada, garajea erosteko pausoak zein diren. Ez da zaila, hortaz, saltzeko pausoak zein izango diren asmatzea. Hala ere, zenbait ohar salmentaren inguruan:\nGarajea saltzeko higiezin agentzia batera jotzen badugu honek bitartekaritza gastuak kobratuko dizkigu. Gastu hauek salneurriaren ehuneko txiki bat izan ohi dira.\nGarajea saltzeagatik Hirilurren Balioaren Gehikuntzen gaineko Zerga ordaindu behar da. Zerga hau, udal plusbalioa bezala ere ezaguna, lurzoruaren balio katastralaren araberakoa izan ohi da. Garajearen jabetzak iraun digun urteetan lurzoruaren balioa handituz joan dela suposatzen da, eta balio gehikuntza horren zati bat garajea dagoen herriko udalari ordaindu behar zaio. Herri batetik bestera zertxobait alda daiteke, baina kasu guztietan salmenta burutu denetik 30 eguneko epea dago berau ordaintzeko.\nBestalde, salmentarengatik izan dugun irabazi edo galera PFEZ aitorpenean jaso behar da. Higiezinak ondaretzat hartzen ditu Ogasunak, beraz, garajearen salmenta ondare galera/irabazi bezala aitortu behar da, akzioen salmentarekin egiten den bezala. Gainera, akzioen antzera ere, garajearen eskuratze eta eskualdatze balioek eragiketa burutzeko jasan ditugun gastu eta zerga guztiak har ditzakete kontuan.\nOhar bat, hala ere, garajearen eskuratze balioa aitortzerakoan. Garajearen alokairuaren aitorpena ikusi genuenean eraikuntzaren balioa amortizatzeko aukera genuela ikusi genuen. Bada, amortizaziorik egin badugu, amortizatutako horrek garajearen eskuratze balioa gutxituko du. Amortizazioari, gainera, eguneratze balioari aplikatzen zaizkion eguneratze koefiziente berdinak aplikatzen zaizkio eguneratutako eskuratze balioa gutxitzeko.\nAdibidez, demagun 2010ean garaje bat erosi genuela, zerga eta gastu guztiak kontuan hartuta 14.915 euro ordainduta. Demagun, baita ere, alokatuta eduki dugula zenbait alditan, eta alokairuarekin ondorengo kopuruak amortizatu ditugula: 350,00 euro 2011an, 405,65 euro 2013an, eta 330,30 euro 2014an. Orduan, azken eguneratze koefizienteen arabera, garajearen eguneratutako eskuratze balioa 14.915,00 x 1,086 – 350,00 x 1,053 – 405,65 x 1,010 – 330,30 x 1,000 = 15.089,13 eurokoa izango da. Bestalde, aitorpena ZergaBidea programaren bidez eginez gero, amortizazio kalkulu hauek jasotzeko aukerarik ematen ez duenez, 15.089,13 / 1,086 = 13.894,23 jarriko dugu jatorrizko eskuratze balio gisa, programak egiten dituen eguneraketa eta kalkuluek azken kopuruarekin bat egin dezaten.\nDemagun apirilaren batean garajea urte baterako alokatu dugula, hilean 85 euroko errentarekin. Berez, alokairu osoa 85 x 12 = 1.020 eurokoa izango litzateke, baina PFEZ aitorpenean ekitaldiko etekinak bakarrik jaso behar direnez, abendura arteko errentak bakarrik aitortu ahalko genituzke, eta, beraz, 85 x 9 = 765 euro izango litzateke alokairuarengatik lortutako etekin osoa.\nBestalde, demagun garajeak 8 euroko komunitate kuota duela hilean, eta OHZ 35 eurokoa izan dela urtean. Gerta daiteke alokairuaren baldintzak erabakitzean gastuak maizterraren kontura izatea adostu izana. Horrela balitz gastu horiek aitorpenerako ezingo lirateke erabili. Baina demagun gastu horiek gure kontura izan direla. Orduan, 9 hilabeteko alokairua aitortzen ari garenez (275 egun) gastu kengarriak horren proportzioan aitor ditzakegu. Horrela, aitortuko dugun komunitate gastua 8 x 9 = 72 euro izango da, eta OHZri dagokiona 35 x 275/365 = 26,74 euro.\nAzkenik, demagun garajearen amortizazioa jasoko dugula PFEZ aitorpenean. Garajearengatik guztira 16.200 euro ordaindu baditugu, gehienez amortizatu dezakegun kopurua jakiteko lurzoruaren balioa kendu behar diogu horri. Demagun ez dakigula zenbatekoa den, baina azken katastro balioak 11.700 euro eta 1.050 euro direla balio osorako eta lurzoruaren baliorako hurrenez hurren. Beraz, garajearen eraikuntza balioa 16.200 – (1.050 x 16.200/11.700) = 14.746,15 eurokoa izango litzateke, eta gehienezko urteko amortizazioa 14.746,15 x 0,03 = 442,38 eurokoa. Alokairua 275 egunekoa izan denez 442,38 x 275/365 = 333,30 euroko amortizazioa aitortuko dugu.\nHorrela, 765,00 – 72,00 – 26,74 – 333,30 = 332,96 euro izango litzateke garajearen etekin garbia.\nAzkenik, demagun 18.250 euroko lan etekinak ditugula. Ondorioz, alokairuarekin batera 18.250 + 332,96 = 18.582,96 euroko etekin orokorra izango genuke, eta hortik Ogasunarentzako zatia 15.550 x 0,23 + (18.582,96-15.550) x 0,28 = 4.425,73 eurokoa izango litzateke.\nAitorpena ZergaBidea programaren bidez egiten badugu gastuen proportzioak guk kalkulatu behar ditugu. Ogasunarentzako zatirako gainerako kalkulu guztiak, ordea, programa berak egiten ditu.


Egiaren batzordea sortzea bultzatuko du EH Bilduk Eusko Legebiltzarrean Mugikorra\nEgiaren batzordea sortzea bultzatuko du EH Bilduk Eusko Legebiltzarrean 2012-10-26\t0 0 Tweet\nLaura Mintegi EH Bilduko zerrendaburua.\nBake eta Elkarbizitzarako komisioa ordezkatuko duen Egiaren Batzordea sortzea bultzatuko du Eusko Legebiltzarrean EH Bilduk. Koalizio abertzaleak iraganaren azterketa kritiko bat egitea beharrezko dela dio normalizazio politikoa lortzeko.\nHorretarako EH Bilduren esanetan kontuan hartu behar dira, protagonista izan diren eta ondorioak jasan dituzten pertsona guztiak. Hori bai, beti ere aurrera begira jardunez. EH Bilduk legegintzaldi honetan zein intentzio dituen adierazteko Bilbon eginiko prentsaurrekoan egin zituen adierazpenak EH Bilduko zerrendaburuak akordio zabaletara iristeko asmoak dituztela ere jakinarazi du.\nEgiaren Batzordeak pasarte mingarriak eta giza eskubideen urraketa masiboak aztertzen dituzte eta iraganeko abiapuntua nola izan zen aztertzen dute. Ikerketa judizialak irekitzeko ekarpenak ere egin izan dituzte zenbait lekutan, eta hala, justizia egiteko bidea ireki izan dute. Azkenik, komisio hauek administrazioei zuzendutako gomendio multzo bat egiten dute biktimen errekonozimentuari eta hauen erreparazioari dagokionez, zauriak ixten laguntze aldera.\n“Iniziatiba berrien” beharra ikusten du eta horiek babestea eskatzen du Mintegik. Egiaren Batzorde honen beharra dagoela nabarmendu du horrela “dudarik gabeko eta argia” den bidean aurrera egin dezan Euskal Herriak. Bestalde, bi aldeetatik sufritu duten pertsonak topagune jakin batean elkartzerakoan umila eta eskuzabala izango dela adierazi du. Euskal Presoak, Euskal Herrira ekartzerako garaian plan berezi bat bultzatuko dutela ere jakinarazi du.\nEgiaren Batzordeei buruzko Larrun monografikoa osorik.


HUNTINGTON BEACH HIGH SCHOOL-I BURUZ JAKIN BEHAR DUZUNA - SAT / ACT PREP LINEAKO GIDAK ETA AHOLKUAK\nHuntington Beach High School-i buruz jakin behar duzuna\nKokapena: Huntington Beach, CA.\nHuntington Beach High School-eko ikaslea edo guraso zara? Batxilergoko ikasketari etekin handiena ateratzen ulertu nahi duzu?\nHuntington Beach High-erako gida onena idatzi dugu eskuragarri . Hemen azalduko dugu:\nNola segurua Huntington Beach High bertaratuko da\nSAT / ACT / AP puntuazioak Huntington Beach High-eko ikasleek irabazi dute\nZein AP / IB klaseak Huntington Beach High-en hartu dezakezu\nDenak kirol taldea Huntington Beach High-en sar zaitezke\nHuntington Beach High School ikastetxe publikoa da, 9. eta 12. mailak onartzen dituena. Huntington Beach-en (CA) dago, Orange konderrian.\nKokapenaren arabera, Huntington Beach High auzo handi bateko eskola gisa sailkatzen da. Hona hemen mapa batean dagoen kokapena:\nTelefono zenbakia : 7145362514\nBatxilergorako ikerketa gaiak\nHuntington Beach High School hasierako orria : http://hboilers.com/\nNagusia : Daniel Morris\nHuntington Beach High School-eko matrikula osoa da 2904 ikasle , a bihurtuz oso lizeo handia , Kaliforniako lizeo guztien% 10 gorenean, tamainaren arabera.\nAupa! Huntington Beach High-era joateak unibertsitate batera joateko gogoa izan dezake. Ikasle talde handi batek inguratuko zaitu (500 baino gehiago klase bakoitzeko) eta aukera gehiago izango dituzu jarduerak eta klubak elkartzeko, zirraragarria izan daiteke.\nBestalde, baliteke aholkuak bezalako baliabideak ikasle askoren artean zabaltzen direla. Ziurtatu Huntington Beach High-en arrakasta izateko irakasle eta aholkularien arreta nahikoa izan daitekeela, eta horrek proaktiboa izatea eskatzen du.\nHuntington Beach High School hazten edo txikitzen ari da? Horrek eskolak nondik norakoen joerak ikusten lagunduko dizu.\nGure kalkuluetatik abiatuta, Huntington Beach High-en matrikulazioa handitu egin da azken urteotan. 9. eta 12. mailetako matrikulazioa alderatuz kalkulatzen dugu.\n9garrenkalifikazioa 358 398 756\n10garrenkalifikazioa 365 412 777\nhamaikagarrenkalifikazioa 370 375 745\n12garrenkalifikazioa 296 330 626\nGoiko taulan ikus dezakezun bezala, lehen zikloko klasea adinekoena baino 130 ikasle handiagoa da. Horrek iradokitzen du eskola gero eta handiagoa dela eta ikasle gehiago hartzen dituela.\nArrazoi batzuk daude hori gerta liteke. Huntington Beach hiria biztanleriaz hazten joan liteke, horrela ikasle gehiago bidaliko ditu Huntington Beach High-era. Bestela, Huntington Beach High-ek ikasleen politikak lasaitu eta ikasle gehiago har ditzake.\nMutil edo neska gehiago al dago Huntington Beach High Schoolean?\nGure estatistiken arabera, Huntington Beach High-k badu 48:52 gizonezkoen eta emakumezkoen ikasleen arteko banaketa batxilergoko kalifikazioetan.\nHuntington Beach High-k gizonezko-emakumezkoen arteko oreka du, neurri handi batean Orange konderriko biztanleria orokorraren adierazgarria. Ikasleek erdia eta erdia gutxi gorabehera direnez, zure klaseetan neska-mutilen kopuru berdina dagoela sentitu beharko litzateke.\nHorrek esan nahi du normalean Huntington Beach High-k ez duela gizonezkoentzako edo emakumezkoentzako hautatzen, gizonezkoen edo emakumezkoen gehiengo handia duten beste ikastetxe batzuek ez bezala.\nZein da Huntington Beach High Schooleko arraza aniztasuna? Etnia batek osatzen al du ikasle gehienak edo nahiko orekatua da?\nGure estatistiken arabera, Huntington Beach High-k badu ikasle homogeneo samarra , ikasle gehienak etnia bakar gisa identifikatzen dira, baina ez dira ikasleen% 70 baino gehiago ordezkatzen. Kaliforniako eskola gehienak profil horretara egokitzen dira, beraz Huntington Beach High ez da ohikoa. Zurekin klasera joaten diren ikasle gehienak etnia nagusikoak izango dira, baina beste arraza batzuetako aniztasun esanguratsua egongo da.\nThe Huntington Beach High-eko ikasle gehienak zuriak dira . Kalifornian, ikasle zuriak Kaliforniako ikasle guztien% 26,3 dira, eta bigarren etnia arruntena hispaniar ikasleen ondoren. Horrela, Huntington Beach High ikasle zurien gehiengoa duten estatuko ehunka ikastetxeetako bat da.\nAmerikako indiarra / Alaska natiboa % 5,3 155\nAsiarra % 8,9 260\nHispanoak % 17,5 510\nBeltza % 0,9 27\nZuria % 58,6 1704\nBi lasterketa edo gehiago % 8,0 235\nBatxilergoko ikastetxeek normalean inguruko biztanleria islatzen dute, beraz, seguruenik ikasleen etniak Huntington Beach-ekoen antzekoak dira. Inguruko beste ikastetxeek aniztasunean duten itxura ikusi nahi baduzu, google '[ikastetxearen izena] eskolaurrekoa' besterik ez duzu ikastetxe zehatzeko gida aurkitzeko.\nHuntington Beach High Familien diru-sarrera maila\nZein dira Huntington Beach High School-eko ikasleen familiako diru-sarrerak? Hori zehazteko, doako edo murriztutako bazkarirako sailkatzen diren ikasleen kopurua aztertuko dugu, AEBetako gobernu federalak egindako sailkapena.\nHuntington Beach High-en, Ikasleen% 2,2k prezio murriztuko bazkarietarako eskubidea dute, eta% 10,9k doako bazkarietarako .\nHorrek Huntington Beach High-k badu pobrezia maila oso baxua . Huntington Beach High-eko ia ikaslerik ez da doako edo prezio murriztuko otorduetarako prestatzen. Litekeena da Huntington Beach-ek oso komunitate aberatsa izatea, eta Huntington Beach High Kaliforniako ikastetxeen% 10 onenen artean dago familiaren errentari dagokionez.\nPrezio murriztuko bazkariak 65 % 2,2\nDoako bazkariak 318 % 10,9\nEz zaitez prezio murriztu edo doako bazkarirako gaitu 2521 % 86,8\nEtniarekin gertatzen den bezala, seguruenik Huntington Beach-eko inguruko komunitatea islatzen da eta ez du ikastetxeari buruz asko hitz egiten.\nHuntington Beach High familien diru sarreren arabera eskoletako goiko kuartilan dagoelako, litekeena da Kaliforniako beste lizeo batzuekin ondo finantzatua . Horrek esan nahi du ziurrenik ikastaro aurreratuetarako sarbidea izango duzula AP / IB klaseak eta hobeto finantzatutako eskolaz kanpokoak eta kirolak.\nOraindik zure esku dago Huntington Beach High-k eskaintzen dituen baliabideak aprobetxatzea. Gogor lan egiten baduzu eta zure denbora modu eraginkorrean igarotzen baduzu, ziurrenik ondo kokatuko zara unibertsitatean eta hortik kanpo arrakasta izateko.\nNola segurua da Huntington Beach High School? Hemen ikasle gisa gatazka asko espero al ditzakezu?\nHori aztertzeko, Huntington Beach High-eko bi istilu motako diziplina datuak aztertzen ditugu: legeak betearazteko erreferentziak (istiluak poliziei jakinarazten zaizkienean), eta atxiloketak .\nHauek dira ikastetxeko administrazioaren esku dauden diziplina ekintza larrienak eta etenaldiak edo kanporatzeak baino larriagoak dira. Etenaldiak diskrezionalak izan ohi dira eta klasean disruptiboak izateagatik eman daitezke. Aitzitik, legea betearazteak eta atxiloketek sarritan adierazten dute Huntington Beach Higheko beste ikasle batzuen segurtasuna arriskuan jartzen duten gertaerak.\neseri zigun historia aztertzeko gida\nmarroia egiten duten bi kolore\nfloridako unibertsitate berria onarpen tasa\nvirgo emakumearentzako partidarik onena\npenn state university gpa eskakizunak\nzer gpa behar duzu harvarderako


Abraham Hondius - Wikipedia, entziklopedia askea.\nAbraham Danielsz de Hondt, Abraham Hondius gisa ezagunagoa (Rotterdam, c. 1631 - Londres, 1691ko irailaren 17a), Herbehereetako Urrezko Aroko margolaria eta irarlea izan zen. Bere ibilbide nagusia, hala ere, Londresen egin zuen.\nLondres, 1691 (59/60 urte)\nRotterdam eta Londres\nThe annunciation to the shepherds (en)\nThe adoration of the shepherds (en)\nThe deer hunt (en)\nCornelis Saftleven artistarekin ikasi zuen, batzutan haien lanak nahastu egiten dira. Lehendabizi Rotterdamen lan egin zuen, ondoren, 1659tik aurrera, Amsterdamen. 1666an behin betirako Londresen kokatu zen. Bere heriotz data ez dago garbi. iturri batzuen arabera 1691eko irailaren 1691ean lurperatu zuten baina beste batzuen arabera 1691ean izan zen.\nBere lan asko ehiza eta zakurren inguruan eginak daude. Zakurrak deskantsatzen edo ehizean ohikoak dira bere margolanetan. Horietako asko Londreseko British Museumen ikus daitezke. Baita ere mitologiaren gaiak, eszena konstunbristak eta eszena erlijiosoak egin zituen.\nHauek aipa daitezke:\nKolore bizien erabilera.\nMargolan berean plano desberdinen erabilera.\nIrudiak gainkargatuta agertzen dira.\nBeste margolarien moduan, esaterako Philips Wouwerman, Albert Jacob Cuyp eta Paulus Potter, paisaian eta zerumugaren trataeraz kezkatuta zegoen.\nEhiztariak zakurrekin, Victoria and Albert Museum.\nTximua eta katua (1670), Clevelandeko Museoa, Ameriketako Estatu Batuak \nBasurdearen ehiza (1672), Clevelandeko Museoa, Ameriketako Estatu Batuak\nPiramo eta Tisbe, Boymans Van Beuningen Museoa, Rotterdam \nMerkurio eta Argos, Bilduma partikularra, Galllery of Art webgunea \nArtzainen adorazioa (ca. 1660), Bordeleko Arte Ederren Museoa, Frantzia\nMerkurio eta Argos (Bilduma pribatuan)\nBasuardearen ehiza (Sao Paulo, Brasil, Ema Gordon Klabin Fundazioa)\nZakurren borroka (Lublingo museoa, Polonia)\nOreinen ehiza (Norwicheko gaztelua, Ingalaterra)\nZakurrak eta oreina (Amsterdango Rijksmuseum)\n↑ Huntsmen with dogs, V&A collections.\nMultimedia: Abraham Hondius\nAzken aldaketa 22 ekaina 2021(e)an, 13:49(e)tan


XUPERA XXI, IDEABLE, ARTEMAN, IAMETZA INTERAKTIBOA eta GOIENA KOMUNIKAZIO TALDEA enpresak, ISEA eta ELHUYAR ikerketa-zentroekin batera, UDALBOT izeneko ikerketa-proiektu berritzaile bat garatzen dabiltza, plataforma bat garatzea helburu duena, bai eta tresna teknologikoen multzo bat ere, Adimen Artifizialean oinarritutakoa, laguntzaile kognitiboen kudeaketa integrala bermatu, komunikazio-prozesuak hobetu eta herritar zein udal erakundeen (udalak) arteko elkarrekintza erraztuko dituena.\nElkarrizketa-eragile gisa kapsulatutako Adimen Artifizialeko Teknologiak edo «chatbot» delakoak lehen urratsak ematen ari dira, baina ia hasieratik paradigma teknologiko berri gisa eratzen ari da, eta horrek erakundeen prozesu gehienak, publikoak zein pribatuak, hankaz gora jarriko ditu, pertsonek erakundeekin duten harremana erabat aldatuz, orain arte pertsonek betetzen zituzten zeregin asko automatizatuko direlako.\nAdimen Artifiziala erabiltzea eta, bereziki, elkarrizketa-agenteak erabiltzea aurrerapausoa da administrazio publikoarentzat. Teknologia honekin lor daitezkeen onuretako batzuk dira: kostuak murriztea, herritarrekiko komunikazioa hobetzea, eskaerei edozein unetan erantzuteko gaitasuna hobetzea, uneoro arreta emateko gai izatea, erantzuteko denborak murriztea eta funtzionario publikoak balio sozial handiagoko zereginetara bideratzeko gaitasuna handitzea.\nEta herritarrei ere mesede handia egingo die; izan ere, haien administrazioekin harremanetan jarri ahal izango dira smartphone bidezko mezuz, familiarekin eta lagunekin egiten duten naturaltasun berarekin. Mezu bidez, espediente jakin baten egoera kontsultatu ahal izango dugu, udaletxeko izapide bati buruzko informazioa eskatu, eta abar. Eta onena, erantzuna automatikoa izango dela, berehalakoa, eta gizakiaren esku-hartzerik gabekoa eguneko 24 orduetan, asteko 7 egunetan.\nUDALBOT proiektua (www.udalbot.eus) 2020an hasi zen, eta 3 urtetan zehar garatuko da. Proiektua Eusko Jaurlaritzako Ekonomiaren Garapen eta Lehiakortasun Sailaren HAZITEK programaren 2021eko deialdiaren barruan finantzatu da.\nHazitek – I+G enpresarialari LAGUNTZEKO LAGUNTZEN PROGRAMAK FINANTZATUTAKO PROIEKTUA (ZL-2021/00264 espediente-zenbakia)\nEUSKO JAURLARITZAK ETA EUROPAR BATASUNAK BATERA FINANTZATUTAKO JARDUERA, 2021-2027 ESKUALDE GARAPENERAKO EUROPAKO FUNTSAREN BIDEZ (EGEF).\n3rd otsaila 2022\nINGURUIAR proiektuaren amaitzea\n12 hilabetez, jo eta su


Proposamen Didaktiko 5: Arartekoa\nDBH-ko ikasleek Arartekoa ezagutzea.\n1. Zer da Arartekoa?\n2. Zer egiten du Arartekoak?\n3. Noiz jo Arartekora?\n4. Nola egin kexak?\nEkintza 5.1: Zer da Arartekoa?\nEusko Legebiltzarrak bi organo laguntzaile ditu, bakoitza independente delarik:\nArartekoa, oinarrizko eskubide eta askatasunak babesten dituen Legebiltzar Ordezkaria da.\nHerri Kontuen Euskal Epaitegia. Euskal sektore publikoaren ekonomia-finantza eta kontularitzako ekintzen organo fiskaltzaile gorena da.\n“ARARTEKO” HITZAK BITARTEKARI ESAN NAHI DU.\nBITARTEKARIA, besteak ados jartzen laguntzen dituen pertsona da.\nIkasleek eguneroko bizitzan zein unetan behar dugun bitartekari bat pentsa dezaten proposatuko diegu (Ek. 5.1.a).\nDenon artean erantzunak aztertu eta ondoren Arartekoren lana deskribatzen da.\nEusko Legebiltzarraren Arartekoari buruzko 3/1985 Legeak, otsailaren 27koak sortu eta arautu zuen erakundea.\nLege honen lehen artikuluaren arabera, “Legebiltzarrak Konstituzioaren I Idazpuruak dakartzan eskubideak Legeak dionez bermatuz aldeztu, eta Autonomia-Estatutuaren 9garren Atalak dakartzan demokraziazko oinarri-irizpide orokorrak bete daitezenaz arduratzeko jarritako goi-karguduna da ARARTEKOA”.\nAipatutako testuak ikusita, ikasleek Euskal Administrazioen nagusikeria izan litekeena identifikatuko dute, hiritarren eskubideei dagokionez. (Ek.5.1.b.)\nEkintza 5.2: Zer egiten du Arartekoak.\nLehen bezala, ikasleen gertuko esperientzia erabiliko dugu. Kasu honetan, “Ikasleen Defendatzailea” asmatu egingo dugu. (Ek.5.2.).\nDebatean sortzen diren ideiak eta legegintza informazioak eskainitakoaz gain, komeni da esatea Arartekoak ez duela bakarrik lan egiten demanda bat jaso ondoren, baizik eta beste jarduerak dituela, besteak beste:\na) Ofiziozko Jarduerak.\nEdozein Administrazioaren nagusitasunak hiritar baten eskubideak hautsi dituela jakinezi gero (esate baterako, egunkari batean Zuzendariari idatzitako gutun baten bidez).\nb) Legebiltzarrerako txosten monografikoak.\nKolektibo baztertuei buruzko txosten bereziak egiten ditu Legebiltzarrentzat, besteak beste:\n· Leotzak. Ertzaintza eta udal atxiloketa zentroak. 1991.\n· Psikiatrikoak. Gaixoen egoera ospitale psikiatrikoetan. 1992\n· Zahar Egoitzak Euskal Autonomi Elkartean, (1882-1993) 1994\n· Zaharrentzako laguntza Euskal Autonomi Elkartean (1994-1995) 1996\n· Euskal Herriko kartzelen egoera. 1995\n· Babesa behar duten haur eta nerabeekiko arreta. (1997)\nEkintza 5.3: Noiz jo Arartekora?\nArartekora noiz jo aztertzea proposatzen da ekintza honen, aurrez sortu dugun “Ikasleen Defendatzailea” erabiliz (Ek.5.3.).\nJaso dugun informazioaren bidez, Arartekora noiz jo edo noiz ez jo esplikatuko dugu.\n“Ikasleen Defendatzailea” ideiarekin jarrai dezakegu. Noiz jo Defendatzaile honengana?\nNoiz jo ARARTEKORA?\n· Administrazio batekin edo haren menpeko zerbitzu publiko batekin arazoren bat duzunean.\n· Zerikusirik duen administrazioaren aurrean erreklamatu ondoren, erantzunik edo konponbiderik lortu ez duzunean.\n· Momentu horretatik hasita, urtebeteko epearen barruan.\nNoiz ez jo ARARTEKORA?\n· Pertsona partikularren arteko auzia denean.\n· Gaia auzitara eraman denean\nEkintza 5.4: Nola egin kexak?\nArartekori kexak aurkezten ikasiko dute ikasleek. Ekintza erabilgarri bat da, noizbait beharrezkoa izanez gero.\nZer kexa mota egin daitezkeen aztertu ondoren aurkeztuko dugu ekintza..\nZenbait bide daude kexak egiteko: idazki baten bidez, edo Arartekoren Bulegora joanez. Hobe da idazki baten bidez egitea, informazio guztia eskainiz, Arartekoak defentsan eta bitartekotzan lan egin dezan.\nHorregatik, bi bide hauek lantzeko eskatuko diegu ikasleei:\nKexa azaltzen duen idaztia emanez.\nErakunde publiko baten kontra egin nahi dugu kexa kasu honetan.\nHonako galderak planteatuko ditugu:\n· Nola egin idaztia?\n· Konponbide bat aurkitu eta, taldeka, idazti eredu ezberdinak egin.\n· Onena aukeratu. Espresio, laburrera, informazio eta argibideak kontuan hartu beharko dira idazki onena aukeratzeko.\nNorbera Arartekoaren bulegora joanez.\nArartekoaren harrera zuzeneko bulegoan kexa egiten lagunduko digutela esplikatu ikasleei.\nEgoera bat imajinatuko dugu. Honako egoera hauek antzeztuko dira kasu honetan:\n· Ikasle bat kexa egingo duen hiritarra izango da.\n· Beste batek ARARTEKOREN bulegoan lan egiten duena izango da.\n· Kexa aurkeztea da arrazoia.\n· Egoera eta prozedura antzeztu, eta aztertu.\nKexak egiteari buruzko beharrezko informazio laburra eskainiko diegu ikasleei. (Ek.5.4).


«Osasuntsu jateko ohitura haurtzarotik hartzea komeni da» - Malerreka - Erran.eus\n«Osasuntsu jateko ohitura haurtzarotik hartzea komeni da»\nTtipi-Ttapa 2019-10-06 11:00\nAlix Gereka, Iturengo eskolako jantokiko sukaldaria.\nAlix GEREKA AMUNARRIZ iturendar gaztea\nDonostian sortua den arren, haurtzaroko lehendabiziko urteak Zubietan pasatu zituen Alix Gerekak: «sei urte nituela joan ginen Iturenera». Iturenen bizi izan zen nerabezaroko urteetan, eta horregatik, akaso, «iturendarra naizela erraten dut».\nBi herrien gertutasuna barru-barrutik bizi izan du gazteak: «Zubietan ere etxean bezala sentitzen naiz». Gaur egun, Donamarian bizi bada ere, herriarekiko lotura ez du eteten utzi: «egunero joaten naiz eta etxekoei bisita egiteko aprobetxatzen dut».\nBatzuk tuperrak eske egiten dute buelta, Gerekak, ordea, tuperra betetzeko arazorik ez du. Are gehiago, egunerokoan sukalde bazterrean egiten du lan: «Iturengo eskolako jangelan sukaldari-lanetan aritzen naiz». Aurten hirugarren ikasturtea du hor, baina lehendik ere ongi ezagutzen zituen zartaginen heldulekuak: «sukaldaritza ikasketak egin ondotik jatetxe batean lan egin nuen».\nBatetik bertzera «aldaketa handia» sumatu zuela nabarmendu du: «batetik, kopurua ezagutzea eta menu bera izatea abantaila da; baina, bertzetik, jatetxeko ohiturak eta gustuak aldakorrak dira eta jangelan ez dago aukerarako tarterik». Zentzu horretan, «denen gustua egitea ezinezkoa dela» onartuta, «guztien iritziak eta nahiak kontuan hartu eta ahalik eta hoberen egiten» saiatzen dela kontatu digu. Ahalik eta hoberen egitea zer den galdetuta iturendar sukaldariak ez luke zalantzarik izanen: «tokiko eta garaiko produktuak kontsumitzea». Bere aldetik, «ahal den guztia» inguruan erosten saiatzen da, «osasuntsu jateko ohitura haurtzarotik hartzea komeni delako».\nMenuetan ere, arreta berezia jarri izan dio orekari: «ikasketetan ikasitakoaz gain, bertze jangeletako eta aitzineko sukaldariak erabilitako menuak erabiliz nireak sortu nituen». Prestatu eta dastatu: «sukaldean bezainbertze gozatzen dut jaten».\nHamaika zaletasun elikatu ditu plateren bidez: lagunarteko otorduak, parrandara atera aitzineko afariak eta munduko gastronomiari buruzko ezagutza, adibidez. Polonia, Mexiko, Menorca, Portugal eta Galizian ez ezik, Sahara eta Greziako kanpamenduetan ibilia da. Indian izan da udan. Hurrengoa nora ote?


Urpekaritza 'bataioa' eta hegats bakar ikastaroa Urpekaritza Astean - Bergara - Goiena.eus\nUrpekaritza 'bataioa' eta hegats bakar ikastaroa Urpekaritza Astean\nMonika Belastegi 2009-03-16 12:21\nUdaleko Kirol Zerbitzuak urarekin lotura duten ikastaro bi antolatu ditu Gipuzkoako Urpekaritza Jardueren Federazioarekin batera. Urpekaritza Astea deitu diote ekimenari eta "uraren inguruan eta azpian egin daitezkeen jarduerak erakustea" da helburua, Kirol Zerbitzuetako ordezkarien esanetan. Urpekaritza bataioa eta hegats bakar (monoaleta) ikastaroa antolatu dituzte, Agorrosin Ekintza Gunean.\nUrpekaritza bataioari dagokionez, bi saio egongo dira, martxoaren 24an, martitzena, eta 26an, eguena, 19:30-21:30 ordutegian. Hegats bakar ikastaroari dagokionez, martxoaren 25ean izango da, eguaztena, 19:30-21:30 ordutegian.\nBietan ala bietan saio bakoitzaren prezioa da 4 euro bazkideendako eta 8 gainerakoendako.\nIzenematea zabalik dago martxoaren 18ra arte, Agorrosinen edo 943 77 70 95 zenbakian. Plaza mugatuak dira.\nUmeendako ur estimulazioa\nSei hilabetetik hasi eta 36 hilabetera arteko umeendako ur estimulazio ikastaroa ere antolatu du Kirol Zerbitzuak. Hiru helburu nagusi ditu ikastaro horrek: umearen garapen psikomotorra ematea; guraso eta umearen arteko harremanak garatzea ur ingurunean eta haurrak bizipenak eta estimuluak jasotzea.\nIkastaroak aste bukaeran izango dira, zapatu eta domekan, apirilaren 25etik uztailaren 18ra bitartean. Ordutegiaren kasuan, sei hilabetetik 24 hilabetera arteko umeek bi aukera izango dute: 10:15-10:45 eta 11:15-11:45. Bestetik, 25 eta 36 urte arteko umeen ordutegia izango da, 10:45-11:15. Prezioari dagokionez, bazkideek 45 euro ordainduko dute eta gainerakoek 99 euro.\nUmeendako ur estimulazio ikastaroetarako izenematea da martxoaren 25etik apirilaren 7ra. Apirilaren 8an izena eman dutenekin behin behineko zerrenda kaleratuko dute eta apirilaren 20an zozketa egingo dute. Horrela erabakiko dute ikastaroan parte hartuko dutenen behin betiko zerrenda. Izena emateko deitu 943 77 70 95 zenbakira edo idatzita.


Hostoerorkor - Wikipedia, entziklopedia askea.\n(«Kaduzifolio» orritik birbideratua)\nBaso hostoerorkorra, udazkenean.\nBaso hostoerorkorra, neguan.\nHostoerorkorrak, hostogalkorrak edo kaduzifolioak udazkenean (klima epelean) edo urtaro lehorrean (klima tropikalean) hostoak galtzen dituzten zuhaitz eta zuhaixkak dira.\nHostoerorkorrek kolore ugari hartzen dituzte: gorritik horira doazenak, hain zuzen ere.\nUdazkena sartzearekin batera, hotza datorkigu eta eguzki ordu gutxiago izaten ditugu. Horren ondorioz, kolore berdea ematen dien klorofila galtzen hasten dira hostoak. Haien ezaugarriak desagertzen direnean, hostoa sikatu egiten da. Hosto lehor hauengatik janaria jasotzen jarraitu ezin duenez, gainetik kentzen ditu zuhaitzak. Giro hotzenetan, hostoen zainetako ura izoztu eta barnetik puskatu egiten dira. Beraz, hosto zaharrez libratu ondoren, udaberrian hostotza berria izateko prest dago zuhaitza.\nMateria organikoa zuhaitzera itzultzen da.\n1 Alderdi Abiotikoak\n2 Alderdi Biotikoak\nAlderdi Abiotikoak[aldatu | aldatu iturburu kodea]\nBaso hostoerorkorretan, Klima ozeanikoa egoten da, eta beraz, neguak hotzak, eta udak, beroak edo freskoak izaten dira. Prezipitazioak oso ugariak eta erregularrak dira urte osoan.\nBere hilabete hotzeneko batez besteko tenperatura 18 °C eta 0 °C artekoa da, eta hilabete beroenekoa 10 °C baino altuagoa. Prezipitazioak lurruntzen den ura baino gehiagokoak dira. Klima honetan baso mesotermikoak daude.\nPrezipitazioak erregularrak izaten ditu urte osoan; beraz, ez dago aro lehorrik.\nUda leunak izaten dira, hilabete beroeneko batez besteko tenperatura 22 °C baino baxuagokoa izaten baita. Gainera, hilabeteko batez besteko tenperaturak 10 °C baino altuagoak dira gutxienez 4 hilabetez.\nLurzorua aberastasun handikoa izaten da, mineralei dagokienez.\nAlderdi Biotikoak[aldatu | aldatu iturburu kodea]\nBioma honetako basoetan, landare espezie asko daude, eta hauek, hiru geruza desberdinetan banatzen dira:\nLehenengo geruza, likenek, goroldioek, garoak, basa loreek eta lurrean aurki daitezken beste landare txiki batzuk osatzen dute. Zuhaixkek erdi geruza betetzen dute, eta astigarra, haritza, urkia, magnolia eta pagoa bezalako egur gogorreko zuhaitzek hirugarren geruza. Zuhaitz hostoerorkorrek osatzen dute baso hau. Zuhaitzak neguan hostoak galtzen dituzte eta udan berritzen dira denboraldi epeletan. Hala ere, mistoak ere izan daitezke: koniferoak eta hostoerorkorrak (aipatutako zuhaitzez gain pinuz osatuak).\nPrezipitazio ugarien ondorioz, landareek, lurrak xurgatu ezin duen urari aurre egin behar diote.\nBioma honetako landareen faktore orokorrena, klimara egokituta daudela da, eta horregatik, egoera hauetan bizitzeko prest daude. Adibidez, pagoak, izeiak eta zumarrak ura eta eguzkiaren irradiazioa xurgatzen dituzten hostoak dituzte. Zuhaitz hauen adaptazioaren beste adibide bat, neguan hostoak galtzea da. Muda honen ostean, transpiratzeko modurik gabe geratzen dira, eta horregatik, ura gordetzeko gai dira neguan zehar.\nZuhaitzen adarrek beste izakiei itzala eman baino zerbait gehiago egiten dute; hauek mantenugaiak ematen dizkiete, aurrera egin dezaten.\nZuhaitz hauen itzalak beste zuhaitz askoren hazkundea mugatzen duenez, baso hauetako landare asko hazkunde prozesua eta loratze prozesua beste zuhaitz handien garapena baino lehen egiten dute. Trillium motako landareak edo basoko hiazintoak bezala. Landare mota hauetako gehienak intsektuengatik polinizatuta daude eta hauen haziak inurriek garraiatzen dituzte.\nBeste alde batetik, badaude lurrean jaiotzen diren landare batzuk ere (nahiz eta gutxiago izan), eta zuhaitz handiagoen itzalera egokitu direnak: likenak, goroldioak, garoak eta iratzeak.\nBasopeko landare askok ere, egokitzapenak dituzte beraien hostoetan argitasun gutxiko mailei aurre egiteko eta lurrazalera iristen diren eguzki izpi mugikorrak aprobetxatzeko. Monotropa uniflora eta Corallorhiza orkideak adibidez parasitismoaz (beste landare batzuengandik elikagai-substantziak lortzea) baliatuz egokitu dira itzalpe horretara.\nZuhaitzak ere itzalaz kontrolatuak daude. Ernaltzen ari diren zuhaitzen hazi gehienek argiguneak behar dituzte, zuhaitzak erortzean eta birsortzeko lekua uztean sorturikoak. Batzuk argigune handiagoak behar dituzte, haize ekaitzek sortzen dituztenak bezalakoak (zuhaitzak botaz). Lurreko hezetasun gradienteek, lurraren sakontasunak eta goratzeak zuhaitz, zuhaixka eta belar espezie askoren banaketa kontrolatzen du. Batzuk baldintza ezohikoak behar dituzte, mendi-hegal maldatsuak, lur ez emankorrak eta lehorteak, zuhaitz espezie ohikoenen konpetentziatik aldentzeko.\nFauna aberatseko bioma da.\nUgaztunen artean tamaina handiko eta ertaineko belarjaleak ditugu; oreinak, suidoak, bobinoak eta ahuntzak. Belarjale txikiak, lurzoruan bizi direnak (karraskariak, lagomorfoak) nahiz zuhaitzetan bizi direnak (urtxintxak, arantzurdeak) eta baita uretan bizi direnak (kastoreak). Lehen eta bigarren mailako harrapariak (kanidoak, felinoak, mustelidoak, trikuak, sorikomorfoak…) eta baita espezie orojaleak ere (Procyonidae familiakoak, ursidoak...).\nLandareekin gertatzen den moduan, baso hostoerorkorretan bizi diren animaliak urtaro aldaketei egokitzeko gai izan behar dute. Horregatik bertan bizi diren espezie desberdinek modu desberdinak garatu dituzte, hainbat ugaztunek hibernazioa eta beste hegazti batzuk egiten duten migrazioa adibidez (elikagai gehiagoko lekuetara).\nBioma hostoerorkorretan bizi diren hegazti espezie askok emigratu egiten dute leku beroagoetara,eta elikagai gehiago dauden lekuetara, neguan. Hala ere badaude negua bertan pasatzen dutenak ere, eta baita klima hotzagoetatik etortzen direnak ere. Inguru hauetako espezie ugarienak antzarak, okilak, harrapariak (gabiraia batez ere), usoak, hontzak eta faisanidoak dira.\nBeste ugaztun batzuk, hartz arreak adibidez, hibernatu egiten dute, horrela lo sakon moduko batean sartzen dira neguan, elikagai faltaz gain energia kontserbatzeko.\nBioma honetan bizi diren animalien ezaugarri bat, landare eta zuhaitzen hazkundera ohituta daudela da, horrela, animalia espezie askok bizia zuhaitzetan egiten dute, beste batzuk berriz oso gutxitan urruntzen dira lurzorutik\nEroritako egurrak (lehen esan bezala erori edo naturalki erortzen dira haizearen ondorioz landare berriak birsortzeko) babesa ematen die hainbat anfibio klaseri (arrabioei batez ere).\nGaur egun deforestazioaren ondorioz, basoetako zuhaitz pila bat mozten ditugu gure beharrak asetzeko eta zuhaitzak kontserbatzea arazo bihurtu da gizakiontzat.\nBaso horiek planetako leku epeletan kokatzen direnez, gizakiak baso mota horietako zenbait eremu kolonizatu ditu. Hori dela eta, bukatzen ari da: egurra fabrikaziorako, instalazioetan eta eraikuntzetan erabiltzeko, altzariak, papera, ikatza egiteko... Horrez gain, abeltzaintzarako ere erabiltzen dira. Gainera, beste baso ugari errepideek egiteko suntsitu dituzte. Ondorioz, jatorrizko basoen laurdena baino gutxiago geratzen dira.\nGaixotasun exotikoak basoko zuhaitzentzat mehatxu handiak dira; gaixotasun horiek espezieei galera handia sortarazten dizkietelako, hala nola, gaztainondoari eta zumarrari. Hainbat animalia Oreinaren antzera, zabaldu eta populazioa handitu da. Hauen gehiegizko larreratuak eta hauen populazioa kontrolatzen duten haragijale handiak gutxitzeak paisaia aldatzea eragin du.\nEta basoa mantentzeko arazo esanguratsu bihurtu da.\nGaur egun, baso hauek zaharberritzeko helburu nagusiak zuhaitz handi gehiago landatzea eta maila goragoko harrapariak birsartzea da.\n↑ Hostoerorkorra ematen du Euskaltzaindiaren Hiztegiak ; hostogalkor, hostoerorkor eta kaduzifolio ageri da Elhuyar zientzia eta teknologiaren hiztegi entziklopedikoan; azken biak besterik ez Euskalterm datu basean; eta hostoerorkor Zehazki hiztegian.\nMultimedia: Deciduous forests\nOrriaren azken aldaketa: 28 azaroa 2019, 11:26.


Lev Kulexov - Wikipedia, entziklopedia askea.\nTambov, 1899ko urtarrilaren 1a (juliotar egutegia)\nMosku, 1970eko martxoaren 29a (71 urte)\nDoktor Nauk in History of art\nzinema zuzendaria, gidoilaria, aktorea eta asmatzailea\nLev Vladimirovitx Kulexov (errusieraz Лев Владимирович Кулешов; Tambov, 1899ko urtarrilaren 13a - Mosku, 1970eko martxoaren 29a) zinemaren teoriko errusiarra eta Moskuko Zinema Eskolako pedagogoa izan zen; bertan laborategi esperimentala sortu zuen eta, materialik ez zegoenez, filik gabeko filmak egiten ziren, argazki finkoekin. Esperientzia horretatik eratorri zen muntaia, film pusketetatik sortzen zuen errealitate espazio-tenporal berria. Adibidez: Mr. West-en abentura harrigarriak boltxebikeen herrian (Ncobycajnye prikljucenija Mistera Vesta v strane Bolsevikov, 1924).\nKuleshov efektuaren bitartez erakutsi zuen hainbat irudi tartekatuta efektu desberdina sortu daitekeela ordenaren arabera. Kulexovek muntaiaren gainean ulertzen duen kontzeptua teknikoa da, eta ez arbitrarioa, Vertoven antzera: sekuentziak plano motzetan bereizita egon behar dute; plano horiek silaba gramatikalen baliokide izan behar dute berehalako irakurketa egin ahal izateko. Bere teoria guztiak liburu batean idatzita utzi zituen: Arte zinematografikoa (1927).\nMultimedia: Category:Lev Kuleshov\nBNF: 124527922 (data)\nErrusiako zinema zuzendariak\nSobietar Batasuneko zinema zuzendariak\nOrriaren azken aldaketa: 26 otsaila 2019, 20:27.


Uholdeak Modelatzeko Ikastaroa - HEC-RAS hutsetik - Geofumadak\nUholdeen eta uholdeen analisia software librearekin: HEC-RAS\nHEC-RAS Estatu Batuetako Armadako Ingeniarien Gorputzaren programa da uholdeen modelizazioa ibai naturaletan eta beste ubide batzuetan. Sarrera ikastaro honetan, dimentsio bakarreko ereduak gauzatzeko prozesua ikusiko duzu, nahiz eta programaren 5. bertsioan, bi dimentsioko fluxuen modelizazioa sartu den, baita sedimentuen transferentziaren modelizazio gaitasunak ere.\nIkastaroa eredua sortzeko prozesu osoan aurrera egingo da: geometriaren sorreratik, analisi datuak sartzea, ereduaren exekuzioa eta datuak esportatzea.\nIkastaro nabarmena da praktikoa teoria dosi justu eta beharrezkoekin, non ikasgaiak denbora errealean jarraitzeko materialak eskaintzen diren.\nHecRas uholdeak eta uholdeak kalkulatzeko programa da.\nBadaki HEC-RASek hastapen mailan nola erabiltzen duten\nProgramak erabiltzen dituen hidrologia eta hidraulikaren oinarrizko printzipioak ezagutzea\nUholdeen ereduak sortu eta haien emaitzak interpretatu\nHidrologiaren oinarrizko ezagutzak\nSoftwarearen kudeaketa hastapen mailan\nUholdeen ereduak egin behar dituzten profesionalak\nZure karrera profesionalerako software erabilgarria ezagutzeko interesa du\naurreko Post«Aurrekoa Obra zibiletarako 3D ikastaro zibila - 2. maila\nNext Post Uholdeen modelizazio eta azterketa ikastaroa - HEC-RAS eta ArcGIS erabilizHurrengo »


Bertan 17 - Erromatar garaia: 2. kapituloa: Kronologia\nBertan > Bertan 17 Erromatar garaia > Euskara bertsioa: Kronologia\nLehenbiziko eraginak. K.a. 80.etik 10.era.\n28. Itsasotik bikain ikusten dela, Aiako Harriak bere ikusmenean du Txingudiko eskualdea, Bizkaiko Golkoko ardatza.© A. Hernandorena, Txantxangorri. Hondarribia\nGure aroaren aurreko azken mende horretan gertatu zen Gipuzkoan erromatarren nagusitasunera eraman zuen trantsizioa. Aztarnak ikusita, lehenik erromatarrek eragina izan zutela nabari da, eta gero, aroa amaitu baino lehenago, eragina ez ezik, erromatar antolamenduan sartuta bizi izan zirela adierazten duten seinaleak daude.\n29. Ez dakigu Barskunes-ko txanpon etxea baskoi herriarena zen, Iruñean zegoen, ala ibiltaria ote zen. Han egindako txanponak kilometro askotara erabili zirela eta beste herri batzuetakoen eredu izan zirela, bai. Usastegiko altxor koxkorrean zeltiberiar tribuetako txanponekin batera agertu dira.© Xabi Otero\n30. Irungo Beraketa kalean aurkitutako Augustoren txanpona -as bat- Zelsa hirian egina da (Velilla de Ebro).© Xabi Otero\nGerra sertoriarren garaiko borroketan, zilarrezko zenbait txanpon Ataungo Usastegi leize-zuloan ezkutatu zituzten; altxor txiki bat garai hartarako. Zortzi denario iberiar dira, honako jatorriak dituztenak: Baskunes (baskoien lurraldeko edo Iruñekotzat jotzen den txanpon etxea), Turiasu (Tarazona) eta Segobrices (Cabeza del Griego, Cuenca). Patroi jakin bati jarraitzen diote denek: ile kizkurdun baten aurpegia dute aurrealdean eta zaldun armatu bat atzealdean. Txanpon eredu horiek argi erakusten dute merkataritza harremanetan erromatar konkistak izandako eragina, baina, hala ere, artean tokiko ezaugarriak ezartzen zizkioten. Ataungo txanponek Ebro aldearekin salerosketak egiten zirela adierazten dute, eta, bestalde, Gipuzkoako lurraldean Erromak izandako eraginaren erakuslerik zaharrena dira.\n32. Andrearriagako hilarria. Goi aldean, bi pertsona ageri dira, ezkerrekoa zaldi gainean eta eskuinekoa zutik eta aurretik ikusita; irudi ez oso landuan. Horien azpian, VALBELTESO/NIS idazkia, ustez Val(erius) Beltesonis esan nahi duen antroponimoa; beraz, Valerius izen erromatar klasikoaren ondoan, famili lotura adierazten duen Belteson izena dago, erro akitaniar edo protoeuskaldunekoa.© Xabi Otero\n31. Erromatar armadako legionarioa, I. mende hasierako jantzi eta tresna militarrekin.© Romisch-Germanisches Zentralmuseum. Mainz:\nK.a. 10. urte ingurukoa (K.a. 12-6 artekoa) da Irungo Belaketa kaleko indusketetan 1997an aurkitutako Augustoren txanpon bat. Augustoren garaikoak dira Junkaleko elizaren inguruan aurkitutako buztinezko ontzi batzuk ere, jatorri italikoa dutenak. Gauza horiekin hasi zen erromatarren ekarpen materiala, eta herri nagusienetako bizi moduan pixkanaka nagusitzen joan zen Erromak garatutako hiri eredua, bere hedapen geografikoan toki guztietan ezarritakoa. Andrearriagako hilarria aro zaharretik berrirako iraganaldian gertatutako aldaketen erakusgarri argia da. Hilarri hori Oiartzun eta Irun arteko mugarri izan da, gutxienez XV. mendeaz geroztik. Gizon baten izena dauka idatzita, latinezko izen arrunt bat, baina harekin batera jatorrizko familia lotura adierazten duen izendapena darama: Valerio, Beltesonen semea. Hor loturik ikusten dira erromatarren aurreko ikusmolde zaharra eta latinezko edo erromatar erreferentzia berriak.\nBizkortzea. K.a. 10 - K.o. 70\n33. Aiako Harriko mendialde granitikoan zilar, burdin, berun eta zink hobi aberatsak zeuden.© Xabi Otero\nKantabriar tribuak menderatu ondoren, astiro-astiro baina etengabe sartu ziren erromatar elementu kulturalak Bidasoako estuarioan. Aztarnen ezaugarriengatik jakin daiteke Pirinioen iparraldetik heldu zirela, Akitaniako foku eragile batetik, seguru asko hari loturik egongo baitzen Donibane Garazin zegoen Donibane Zaharreko kanpamentu militarra (Saint-Jean-le-Vieux-koa). Baliteke erromatarren interesa meatzeak ustiatzearekin loturik egotea; zehazki: Aiako Harriaren inguruko zilar meatzeak -eta aldi berean ustiatu zen Errobi errekako alubioi urrea-, Zuberoako Itsasuko meatzeak, eta Aldudeko zilar meatzeak. Meategietako lanaren helburua metal preziatuak ateratzea izaki, eskulan asko eskatzen zuen, metala ateratzeko lur mugimendu handiak eta plangintza konplexua behar baitziren. Bestelako gaiak, berriz, Bordeletik ekarriko ziren noski, hango portutik banatzen baitzituzten Garona ibaiaren arroko produktuak, Montansko buztin olako lurrontziak barne.\n34. Oiasso hiriak bere barrutian hartuko zituen, agian, Pasaia eta Donostiako badiak.© A. Hernandorena, Txantxangorri. Hondarribia\nHemengo ikerketetan, Montansko sigillatazko aztarnak bat-bateko etena dute 70. urtean, eta haien tokia Errioxako sigillatak hartzen du. Zeramikazko gauzen jatorria aldatzeak kultur eraginaren fokuak Akitaniatik Ebro aldera aldatu zirela adierazten du. Aldaketa hori zenbait gertaera historikoren eskutik etorri zen, eta ondorioak Bidasoan eta Gipuzkoako kostaldean ez ezik, gehiago ere zabaldu ziren.\n35. Erromatar armadako tronpeta jolea. I. mendea.© Romisch-Germanisches Zentralmuseum. Mainz:\n36. I. mendearen erdialdean, mahairako sigillata lurrezko ontziak ekartzen ziren Montanstik, elikadura aldatu eta erromatar dieta sartu zenaren seinale.© Xabi Otero\n37. Kontxako uretan erromatar anforen hondarrak aurkitu dira.© A. Hernandorena, Txantxangorri. Hondarribia\nErromako historian, hiria sortu zenetik bertatik, konspirazioak, hilketa politikoak eta ankerkeria ohiko bitartekoak izan ziren boterea lortzeko. Inperioan, Augustoren garaian eratu zenez geroztik, enperadoreen jarraipena familia barnean gerta zedin era guztietako azpijokoak egin izan zituzten. Hala, Tiberio bizi guztirako markatu zuen emazte arazoak: Augustoren alabarekin ezkontzeko, maite zuen bere lehen emaztea utzi eta dibortziarazi egin zuten. Kaligula eroa izan zen, familiako gertakari lazgarrien ondorioz noski: haren senideak hil egin zituzten eta amak bere burua gosez hiltzen utzi zuen Pandataria uhartean, Tiberioren aginduz erbesteratua izan ondoren. Klaudio, berriz, kasualitatez aukeratua izan zen pretoriarrek errezel atzean aurkitu zutelako, hain zuzen ere Kaligulak egindako gehiegikerien ondorioz berriro Errepublika ezartzeko mehatxuari aurre egin nahiz, hurrengo enperadorea izan zitekeen norbaiten bila zebiltzanean. Neron ere zoratuta zegoen, izandako haurtzaroaren ondorioz, izan ere, aita hiru urte zituela galdu eta amarengandik urruti eduki baitzuten. Senatuak herriaren etsai deklaratu zuen Neron eta hiltzeko agindu, baina hark, idazkariaren laguntzarekin, bere burua hil zuen. Horrela amaitu zen Augustok sortutako dinastia, julio-klaudiotarra, eta, gerra zibilak eragindako urte beteko parentesi baten ondoren, Vespasiano aukeratu zuten Ekialdeko legioen laguntzarekin. Enperadore izendatu zutenean Vespasianok hirurogei urte zituen eta hamar egin zituen inperioaren buru. Beraren atzetik, Tito eta Domiziano izan ziren enperadore, bata bestearen ondoren, eta haiekin bukatu zen dinastia flaviotarra deritzana.\n39. Oiassoko portuko merkataritza harremanek eskualde mailako garrantzia izan zuten eta Bizkaiko Golko osoa hartzen zuten.© Xabi Otero\n38. Vespasianoren garaian inperioko alderdi atlantikoko interesak bultzatu ziren.© Ed. Dolmen\nVespasianok merkataritza eta ekonomia aurreratzeko hainbat erabaki hartu zuen, eta onuragarria izan zen Euskal Herriko kostalde eta Atlantiko aldeko lurretarako. Klaudioren garaian hasitako Britainiaren konkistari jarraituz, Vespasianoren denboran Eskoziaraino heldu zen erromatar armada. Vespasiano izan zen, 73-74an zuzenbide latinoa Hispania osoari eman ziona ere. Zuzenbide hori eman zenez geroztik, arian-arian aplikatu zen, eta beraren haritik, herrietako udal administrazioan kargua zutenak Erromako hiritar egiten zirela eta, hirien garapena indartu egin zen. Dinamika horren barnean beste norabide bat hartu zuten erromatar interesek Gipuzkoan, eta orduan hartu zuen bultzadarekin Irungo portu Oiasso, lehenago funtsean zilarraren ustiapenari lotua zen foku ekonomikoa, eskualde mailako portu izatera iritsi zen Bizkaiko Golkoan, beste eginkizun garrantzitsuago batzuk ere eskuratuta. Egia esan, aldakuntza hori ohikoa izaten da lurralde konkistatuetan, izan ere, hasieran konkistaren beraren gastuak estali beharrez baliabide naturalak ustiatzera bideratzen baita ekonomia, baina gero merkatura aterako diren soberakinak sortzera, ordea, eta orduan produkzio egiturak aldatu egiten dira.\n40. 70. eta 90. urteen artean Londresko merkataritza portua egin zuten, herriaren ekimenez seguru asko. Hiriko garapenaren ardatz ekonomiko bat izan zen portua IV. mendera arte, eta hari esker bizi maila altua izan zuten hiritar aberatsek. Besteak beste, olioa, ardoa, aleak, arrain kontserbak, olibak, ehunak eta marmolak eramaten zituzten Hispania, Galia, Afrikako iparralde, Erroma eta Mediterraneoko ekialdetik. © Londreseko Museoa. Milne (1985)\nSenatuak, 97. urtean, Nerva izendatu zuen enperadore. Sortutako dinastia berriak, antoninotarrak, 192ra arte iraun zuen, eta hark eraman zuen Erroma goreneko mailara. Hala ere, etapa horren azkenaldian gertatutako gorabehera batzuek dagoeneko iragartzen zuten III. mendean lehertuko zen eta inperioaren gainbeheraren hasiera markatuko zuen krisia.\nUrte horietan guztietan indartsu jarraitu zuen Oiasso hiriak (civitas), merkataritza harremanetan eremu zabal bat hartzen zuela: Garona ibaiaren ezker aldeko lurrak, Ebro ibaiaren erdialdeko harana, Pirinioen mendebaldeko inguruak, eta itsasertzean, Bordeletik hasi eta Santanderrerainoko tartea, gutxi gorabehera. Izaten ziren bide luzeko harreman komertzial bakan batzuk ere. Badugu Mediterraneo ekialdetik iritsitako inportazioen berri, baita Betikatik eta Narbonako Golkotik heldutakoena ere. Oiassorako ez ezik, Gipuzkoako kostalde guztirako eta barnealderako ere onuragarria izan zen bilakaera ekonomiko hori; hala adierazten dute behintzat Eskoriatzan eta Urbian egindako aurkikuntzek.\n42. XVIII. mendearen hasierako plano honetan uharte batzuk ageri dira. Baliteke hura Oiasso zenean uharteak bertan egotea.© Xabi Otero\n41. Kostaldean, Oriako estuarioa Donostiaren eta Getariako erromatar gunearen artean dago -Getariarekin sartzen dugu Zarautz, erromatar garaiko objektu multzo aipagarria aurkitu den herria-. Oraingoz froga arkeologikorik ez daukagun arren, pentsatzekoa da erromatarren garaian itsas ontziak Orio aldera ere inguratuko zirela.© A. Hernandorena, Txantxangorri. Hondarribia\nKrisia eta gainbehera. 190-305.\n45. Juliobriga (Reinosa) eta Veleia (Oka-Iruña) Galiako prefekturaren menpean egon ziren buruzagi militar baten aginduetara.© Izagirre, M., (1994). Cartografía antigua y paisajes del Bidasoa\nSeptimio Severok, gerra zibila gainditu eta gero, dinastia berri bat eratzea lortu zuen, severotarra: Septimiok berak, haren seme Karakala eta Getak, eta beste ondorengo batzuek osatu zuten, azkena Severo Alexandro izan zelarik. Karakalak 212. urtean Erromako hiritartasuna inperioko biztanle guztientzat zabaldu zuen. Istiluek bizi-bizi jarraitu zuten ia mendea bukatu arte, "anarkia militarra" deitu zaion aldian zehar: enperadore asko izan ziren, bata bestearen atzetik armadak izendatuak. Azkenean, jatorri apalekoa zen Dioklezianok lortu zuen gobernua berrantolatzea eta boterean 20 urte baino gehiago irautea. Baina ordurako egoerak ez zuen atzerabiderik, eta, inperioaren lurraldea zatikatzen hasi zela, tribu barbaroekiko arazoak ugaritzen zihoazela, eta kristau mugimendua indartzen ari zela, erromatar sistemaren oinarriak gero eta ahulago zeuden, izandako sistemaren irudia galtzeraino. Hispania Galiako prefekturaren menpeko diozesi modura antolatu zuten. Juliobriga (Reinosa), Veleia (Oka-Iruña) eta Lapurdum (Baiona) kohorteko tribuno (militar buruzagi handi bat) zenaren egoitza bihurtu zituzten, eta defentsarako zorrozki gotortu. Afrika iparraldeko produktuak artean iristen ziren Oiassoko portura, baina salerosketak maila guztiz apaletaraino jaitsi ziren.\n44. Urola ibaia itsasoratzen den lekua ere aproposa da erromatar garaiko okupazioren bat bertan izateko. Tritium Tuboricum hiriak Deba ibaiaren eskuin aldean egon behar zuen, antzinako testuen arabera barduliar tribuarena baitzen.© A. Hernandorena, Txantxangorri. Hondarribia\nBerant inperioa: 305-476.\n43. Konstantinoren denboran, brontzezko txanpon txiki samarrak erabili ziren gehiena, krisi ekonomikoak murrizketak eragin zituen eta.© José Manuel Iglesias Gil\nKonstantinok kristau kultua egiteko askatasuna eman zuen 312an, eta Teodosiok estatu erlijioaren mailara altxatu zuen 380. urtean. Teodosio enperadore zela gauza garrantzitsuak gertatu ziren: godoak Balkanen eta Danubio ibaiaren artean finkatzea lortu zuten Danubioko muga zaintzearen truke; gotzainek botere erlijiosoa enperadorearen gainetik dagoela aldarrikatu zuten eta enperadorea eskumikatzera iritsi ziren; eta, azkenean, enperadoreak inperioa erdibitu eta bere bi semeei banatu zien: Ekialdea Arkadiori eta Mendebaldea Honoriori. Zatiketa egin ondoren, bandalo, alano eta godoek Mendebaldea inbaditu zuten, eta egoera horretaz baliaturik, Alariko buruzagi godoak Milan setiatu zuen eta Erromaraino iritsi zen. Beste inbasio bat 406. urteko azken egunean heldu zen: Rhin ibaia izozturik zegoela baliatuz, bandalo, suebo eta alanoak Pirinioetaraino iritsi ziren eta, zeharkaturik, Hispanian sartu ziren. Pixkanaka-pixkanaka, Italia soilik geratu zen enperadorearen menpe. Baina, azkenik, 476ko irailean, Romulo Augustulo enperadore zela, Odoakrok, guardia inperialeko ofizial eta errege barbaro baten seme zenak, azken erromatar armadako soldaduak altxatzea eta bera Italiako errege izendatzea lortu zuen.\n48. Septimio Severoren garaiko soldadua.© Romisch-Germanisches Zentralmuseum. Mainz:\n46. Oiasso eta Ponpeopolis aipatu ondoren, euskal geografiako hirugarren Iruñea Veleia izan zen. Berez ondo babestua zen toki batean egoteaz gain, garai hartan harresi sendo bat egin zioten.© Arabako Arkeologia Museoa, Paisajes Españoles:\nAldaketa horiek guztiak islatuta daude Gipuzkoan aurkitu diren aztarna arkeologikoetan. Azken mende horietan ia ez da jardueraren aztarnarik ageri I. eta II. mendeetan hain indartsua izandako Oiasso hirian. Portuko kaiek geldirik ematen dute; termetako bainu lekua bizileku bihurtuta ageri da, agian ukuilutarako erabilia; eta hilerriko hilobi monumentuak bertan behera utziak eta hondatuta. Getaria ere hutsik ageri da. Aitzitik, biziberrituta sumatzen da leize-zuloetako habitata, beharbada abeltzaintza indarberritu zelako. Aldi horretan artean lanean zihardutela dakigun produkzio gune bakarrak Leintz Gatzagan Dorletako ur gaziko iturburua eta Zarautzen Arbiun muinoko burdingintzako lantegia dira. Gainera, aztarna materialei dagokienez, txanponetan eta sigillatatik eratorritako lurrontzietan kristau ikurrak ageri dira, aldi horretako erlijio korronte nagusiaren seinale.\nNolanahi ere nabarmena da erromatar eragina erabat mozturik geratu zela V. mendetik aurrera. Lurralde honen kokapen geografikoa, izan ere, oso arazotsua zen, bai komunikazio bideak bertan zeuzkalako - Pirinioak zeharkatzeko bidea zenez haietatik heltzen ziren barbaroak-, eta bai itsasertzean dagoelako. Hala, 428an, Akitania godoen esku utzi zuten; 449an, sueboen errege Rekiariok Baskonia arpilatu zuen; 455an, heruloen itsas ontziek kantabriarren eta barduliarren kostaldeari eraso zioten; 473an, godoen konde Gauderio Iruñetik sartu zen eta Zaragoza eta inguruko hiriak konkistatu zituen...


“Liburua eskuetan” Solasaldi Dialogiko Unibertsitarioa diziplinarteko mintegia da, ezagutza arlo ezberdinetako lan klasiko handiak partekatu eta eztabaidatzeko. Irakurketa hainbat ikuspegitatik eztabaidatuz, solasaldi dialogikoak askotariko interpretazioak eskaintzen ditu berdintasunezko elkarrizketan oinarrituta.\nEdozein ezagutza diziplinatako pertsonek har dezakete parte solasaldian. Parte hartzeko baldintza bakarra da aldez aurretik testua irakurri eta partekatzeko ideia, esaldi edo paragraforen bat aukeratu izana.\nHurrengo solasaldian, Santiago Ramón y Cajalen “Normas y Consejos de investigación científica” liburuaren sarrera eta lehen hiru kapituluak komentatuko ditugu. Liburu hori, askotan, “Neurozientzia modernoaren aita” dela esaten dute, eta haren ikerketek mundu osoko zientzialariak liluratzen eta estimulatzen jarraitzen dute.


Pakita Andueza Ezkurdia (I) - Lakuntza - Guaixe.eus\nGuaixe 2008-01-11 00:00\nAbenduko estreinako eguna lainopean esnatu zen Sakana eta euriari eman zion gero. Hala ere, epelean bildu ginen gu Pakitarekin, Lakuntzan. Dagoeneko Mexikon da, asteartero Tepito plazako arte erakustaldietan parte hartzen eta bere liburu berria esku artean azkar izateko esperantzarekin. Bere bizipenekin makina bat liburu betetzeko adina du lakuntzarrak. Bere biziaz, bere bidaiez eta bere sormen lanaz hizketan egon ginen berarekin.\nNor da Pakita Andueza Ezkurdia?\nIruñan jaio zen lakuntzar bat. Han bakarrik jaio egin nintzen, Lakuntzan beti bizi izan da. Aita eta ama lakuntzarrak. Nik Mexikon jada urte asko daukazkit bizitzen.\nZein etxetakoa zara?\nBi etxetakoa. Ez, Erramunena da nire amiñaren etxea eta nire ama zen Asurarena.\nPakitak non ikasi zuen?\nLakuntzan ileapaintzaile izan nintzen. Gero Mexikora joan nintzen antropologia ikastera. Baina sinbolismoak, glifoak eta halakoak estudiatzea asko gustatzen zaidanez, hor sartu nintzen eta ez nuen karrera bukatu. Oraindik ere estudiatzen jarraitzen dut. Antropologi eta arkeologi guneetara joaten naiz eta han ikerketak egiteko taldea egiten dugu.\nTxikitatik pentsatzen nuen: "Zergatik etorri naiz ni mundu honetara? Zertarako? Zer egiteko? Nor naiz?" Hori beti galde egiten nion neure buruari eta antropologiaren bidez opatu dut biziaren zentzua: zertarako etorri naizen, nor naiz, nora joan behar naizen...\nIkasketak egitean alde praktikoa botatzen duten faltan batzuk. Apika zuri hori gertatu zitzaizun eta horregatik dituzu ikasketak bukatu gabe. Baina gusturago, ez?Bai, oso gustura. Oso garrantzitsua iruditzen zait zuk egitea zure gustuko lanak, ikerketak edo bizimodua, ez? Nik han daukat nire bizimodua, nire modura, ikasteko, mugitzeko, ikertzeko. Gero ere beti gustatu zait poemak idaztea. Maistrak daukazkit oso onak.\nLakuntzan de ikasiko zenuen, ezta?\nBai, hemen 14 urtetaraino egin nuen bakarrik. Hemen egon nintzen ile-apaintzaile ikasten eta gero, ile-apaindegiarekin. Gero Algortan bizi izan nintzen, 9 urtez. Han ere beste saloi bat jarri nuen. Niretzat oso garrantzitsuak izan ziren Algortan bizi izan nintzen 9 urte haiek. Mundua asko zabaldu zitzaidan eta bizia beste modu batera ikusi nuen.\nBilbo handia, langileak...\nEta hondartza! Etxe ondoan hondartza neukan eta, pentsa, ze polita! Gelako leihoa zabaltzen nuen eta uraren soinua gelaraino etortzen zen. Goizero lanera joan baino lehen hondartzan ibiltzera joaten nintzen. Oso polita. Ileapaindegia, oso ongi. Guañiken han daukat saloia. Ez da ile-apaindegia, baina oraindik han dut saloia, Algortan.\nNoizean behin bisita egiten diozu?\nBai. Jende batzuei alokatua diet eta errenta txiki horrekin bizi naiz Mexikon.\nNola sortzen dakizu gurizak utzi eta bidai bat egiteko gogoa?\nNiri ile-apaindegian egunean egotea gustatzen zitzaidan. Ikastaro asko egitera joaten nintzen, Alemaniara, Parisera, Bretainia Handira, New Yorkera... Beti nuen bidaiatzeko ilusioa, beste mundu batzuk, beste kultura batzuk ikusteko. Jakiteko lehen esandakoa: "Nor naiz? Zertarako etorri naiz mundu honetara? Nora joaten naiz..." Galdera horiek.\nHorrela hasi nintzen nire bidaietan museoak bisitatzen, kontzertuetara joaten. Musika asko gustatzen zait. Gero ere hasi nintzen Algortan pintura eskolak hartzen. Asko gustatzen zait pintatzea. Han erakusketak ere egiten ditut. Oso margolari txarra naiz, baina oso talde ona bildu gara eta...\nZure bidai haietan zein kontzertu ikusi zenituen?\nJazz asko. Ingalaterran 6 hilabete egon nintzen, Londonen. Jazz kontzertuak ikustera joaten nintzen. Londonen halako asko dago. Orduak pasatzen nituen lurrean jarrita gizon haiek haien instrumentuak jotzen ikusten. Oso-oso gustura. Denetariko kontzertuak. Gaztetan ere asko gustatzen zitzaidan rocka. Denetariko musika. Baina, nik idazteko eta margotzeko musika euskalduna jartzen dut beti: Mikel Laboa, Benito Lertxundi... Horrelako musika. Klasikoa ere asko gustatzen zait, Bethoven , Mozart... Musika hori lasaia da eta lan egiteko oso egokia da. Rocka ez duzu jarriko, ez? Inspirazioa kentzen dizu.\nHorrela Europa guztia ezagutuko zenuen, ezta?\nHasi nintzen, lehenik, Londonera joaten, Italiara joaten... Aprobetxatzen nuen ikastaroak egiteko, baina, gero ere, museoak ikustera. Italian arte aldetik pilo bat dago. Algortan bizitzean nire mundua zabaldu zen. Bilbo ondoan zegoen. Beti erakusketak, beti kontzertuak... Beste mundu bat, artearen aldetik. Liburu aurkezpenak zeuden bakoitzean joaten nintzen, ahal nuenean, behintzat, lanak uzten zidanean. Oso ederra izan zen Algortan 9 urte haiek ematea.\nZergatik utzi zenuen Lakuntza?\nHerria ez da uzten. Baina joan nintzen ikusi nuelako hemendik ateratzea behar nuela, bizia oso itxia neukalako hemen. Joan nintzen horregatik Algortara. Algortan 9 urtez lanean egon ondoren, lokala erosi eta han jarri nuen ile-apaindegia. Eta orduan esan nuen: "Orain bai, bidaiatu behar du!"\nMexikora, Meridara, Yukatanera joan nintzen lehendabizi, hego-ekialdera. Maia ikastera joan nintzen urte batez. Kultura zaharrek beti erakarri naute. Haien atzean beti zerbait dago. Hala ere oso gutxi ikasi nuen, kultura bat ikasteko urte asko behar duzu eta. Gramatika pixka bat bai eta joaten nintzen komunitateetara praktikatzera. Baina izugarrizko esperientzia izan zen. Zeren gaztelania ez zekien komunitateetara joaten nintzen. Haien modura, haien harremanak... Haien etxeak palapas izena dute. Bero handia egiten du Yukatanen, eta bi ate dauzkate haize pixka bat egiteko. Puntan bukatzen dira haien etxeak eta hamakatan lo egiten dute. Bizi oso gogorra zen, baina ohitu egiten zara. Ez dago problemarik.\nKomunitatean haietako bat gehiago izanen zinen?\nNi Meridan bizi nintzen, geltoki ondoan alokatuta nuen etxe batean. Baina asteburuetan beti joaten nintzen komunitatera. Gero, aste erdia baino gehiago beraiekin pasatzen nuen, bizi aberatsa zelako. Supermerkatuan erositako gauzak eramaten nituen, jakiak eta. Hara eraman eta haien alubi, arroz eta arrozarekin oso bizimodu polita egiten nuen.\nLurrarekin oso lotuta!\nBai, lurrarekin oso-oso lotuta beti. Ez dakit zergatik, baino oso lotuta! Lurrarekin eta itsasoarekin. Beti itsaso bila. Behar ditut itsasoa eta lurra. Han ere oso gertu nuen itsasoa, Meridatik 20 km-ra edo. Asko joaten nintzen itsasora ere. Yukatango kostan herri oso txikiak daude. Pisu txiki bat zuen lagun bat nuen. Hark uzten zidan eta joan egiten nintzen 2 edo 3 egun pasatzera itsaso ondoan. Leihotik izurdeak eta guzti ikusten genituen. Ez beti, ez. Beste mundu bat zen. Hango paseoak hondartzan... Hura gehiegi izan zen.\nAlgortatik Mexikora joan eta gero, batetik bestera gelditu gabe ibili zarela uste dut.\nUrte askotan, bai. Beste urte batean Indiara joan nintzen. Asiako kulturek beti erakarri naute. Oso espiritualak dira. Eta esan nuen: "Ea zer dagoen hor? Hara joan behar dut! Haien tenpluetara, jendearekin bizitzera..." Gizarte lana egitera joatea pentsatu nuen, komunitate batera ere. Haiei lagundu eta haiekin ikasi, haien harremanak, haien, lanak, haien erlijioa, haien moduak...\nIndian urte bat egon nintzen. Delhitik 20 km-tara. Komunitate oso-oso umila zen. Nik pobre ez dut sekula esaten. Guk diru gehiago daukagu, baino ez gara aberatsago, ez? Haiek ez dute dirurik, baino espiritualki, bake, poz aldetik gu baino askoz ere gehiago daukate. Horregatik ikusi nuen dirua ongi bizitzeko dela, baina besterik ez. Ez da dena. Beraiek ez dute dirurik, baina beste gauza ederrak ikusi nituen han: beste herriekin zuten elkartasuna; edozein etxera bazkaltzera gonbidatu, lapiko handi batean arroza besterik ez bazuten ere, denak lurrean lapikoaren ondoan eserita... Gure munduarekin oso ezberdina, baina barne aberastasun handikoa. Ikasteko pilo bat zegoen.\nUrte hark asko markatu ninduen. Esan dizut, komunitatea oso umila zen. Ez zuen ez argirik, ez urik... Pentsa zein baldintza. Ura punpa batekin ateratzen zen, hemen garai batean baratzetan ateratzen zen moduan. Gure aitak horrelakoa zuen baratzean. Horrela ateratzen genuen ura.\nNik horrekin kontu handia izan nuen. Han gaixotzen bazara, ospitaleak eta... Hura beste mundu bat da. Gaizki egon nintzen, baina hasieran. Lazka asko ematen zidalako jateak eta... Eskuekin jaten zuten. Garbitasuna oso txarto. Esaten nuen: "Hemen hartzen badut gaixotasun bat, hemen hil behar naiz". Pixka bat psikologikoa zen nirea.\nHorretara ere moldatu behar.\nLehendabiziko hilabetea oso-oso gogorra egin zitzaidan. Baina gero ohitu nintzen eta nire modura aritu nintzen. Ura nola hartu. Limoi asko hartzen nuen, mikrobioak eta hiltzeko. Beti nire motxilan, bizkarrean, beti nire urarekin, nire koadernoarekin. Apunteak hartzeko, baina ura beti ona.\nIndian denboralditxo bat egon direnak esan didate marka uzten duen herria dela. Urte batek betiko marka utziko zizun, ezta?\nIzugarrizko marka. Indiako komunitatea maistru batena zen, Takar Sin. Maistru horrek Madrilen eta Andaluzian zentro bana du. Sig sektakoa da. Indira Gandhiren eskolta sig zen. Barruko indar asko dute. 3 maxima dituzte: ilea ez moztu, bizarra ez kendu eta turbantea ere ez kendu.\nGure komunitateko maistru hori, Takar Sin, sig sektako maistrua zen. Pasa den urtean hil zen. Abisatu ninduten. Komunitateko diapositiba pilo bat ditut maistru horrekin. Hark bazeukan zer edo zer. Egunero ilara bat jende etortzen zen. Berak buru gainean eskuak besterik ez zizkien jartzen eta sendatuta joaten ziren. Zerbait egiten zien. Nik ikusten nuen ordu biak edo hiruak zirela eta maistrua baraurik zegoela eta jendeari esaten nion: "Ja, finito! Joan eta bihar etorri, maistrua oraindik ez du ezer jan". Hurrengo egunean etortzen ziren. Egunero jende ilara, maistruak haiek sendatzeko.\nIzugarria zen hura zure begiekin ikustea eta haien artean bizitzea. Niri harritu egin ninduen batek esatea: "Pakita, zu hemen bizi izan zara". Nik ez nuen ulertzen: "Baina, nola?" Eta esaten zidaten: "Bai zu bizi izan zara hemen beste bizi batean". Ulertzen? Beraiek errenkarnazioan sinisten dute. "Zergatik esango didate horiek hori, gure mendebaldeko mentalitatea ateratzeko zer edo zer izanen da", pentsatzen nuen. Ez. Haiendako hori normala da. Eta esan nion: zer izan nintzen, gizona eta emakumea? Egun batean andre batek esan zidan: "Zu izan zara gizona eta emakumea". Eta komunitateko sukaldean lan egiten zuen beste mutiko batek, komunitate barazkijalea zen, esan zidan: "Ni gogoratzen naiz bakarrik andrea izan zinela".\nPentsa zein interesgarria den. Haiendako haien kultura da errenkarnazioa eta halakoak. Orain neretako ez da sinistea edo ez sinistea, neretako, errenkarnazioa bada. Bizia bakarrik ez dela hau. Gauza pila bat pasatzen dakizkizu. Bizitza pila bat dauzkagu. Bakarrik gorputza aldatzen dugu. Gure arima oso-oso zaharra da. Bizi bakoitzean ikastera etortzen gara, pertsona hobeak izatera bakarrik. Gure arima, gure kontzientzia nahi baduzu, zabaltzera eta esnatzera, lokartuta daukagu eta.\nIndia eta gero zer?\nIndia eta gero Nepala joan nintzen. Nire ilusioa beti izan zen Tibetera joatea.\nIzpiritualtasun handiko beste herri bat hori ere.\nIzugarrizkoa. Komunitatetik, trenez, Nepalgo mugara joan nintzen. Han autobusa hartu eta Katmandura joan nintzen. Ez zait gustatzen hoteletan eta lo egitea. Hango modura ohitu nintzen, lasaitasuna eta. Hotelera joan beharrean eliza budista batera joan nintzen. Monasterioan lama bat bizi zen. Txinak Tibet inbaditu zuenean Dalai Lama 160 lamekin atera zen eta asko Nepalen edo Indian gelditu ziren. Beste batzuk Europara etorri ziren. Horregatik zabaldu da budismoa hainbeste.\nEliz hartan gela bat alokatu nuen, dirua ateratzeko alokatu egiten zituzten. Izugarria zen han lo egitea. Goizeko 5etan jotzen zuten gong-a, haien abisua, meditatzera joateko. Soinu haiek, haien kantuak... han egotea gehiegizkoa izan zen. Kasualitatez, monasterio horretan kanarietako monje budista bat zegoen. Izugarrizko istorioa zuen. Horrekin bakarrik liburu bat idatziko dut. Bi edo hiru egun neramatzan monasterioan. Ni goizean ateratzen nintzen eta arratsaldean bueltatzen nintzen nire gelara. Eta sartzean, monje bat beti atarian zegoen, eta esan zidan apaiz espainiar bat zegoela. Joan nintekeen galdetu nion eta baietz. Joan nintzen eta kanarietako hori zen. Gau guztia egon ginen bere gelan, biok, hizketan eta negarrak eta barreak eta denak egin genituen. Gero ni dirurik gabe gelditu eta berak pasa zidan dirua. Hoa ailegatzean hemendik bidali nion nik. Izugarrizko esperientzia ederrak bizi nituen.\nHandik Tibetera joan nintzen. Nepalgo Txinako enbaxadara joan nintzen. Bisaturik ez zutela ematen esan zidaten. Pentsatu nuen ilegalki pasatzea, baina zerbait pasaz gero eta polizia harrapatuta... Enbaxadan gerra ematea erabaki nuen. Azkenean aspertu egin nuen eta esan zidan bisatua egin behar nuela, baina 15 pertsona batu behar nituela. Berak pentsatzen zuen ni hangoa ez izatean ez nuela lortuko. Hoteletara jo nuen eta lortu nuen jendea batzea. Enbaxadara joan nintzen eta esan nien lortu nituela 15 pertsonak. Pasaporteen kopiak behar zituztela esan zidaten. Kopiak eman eta talde bisatua eman ziguten. Alokatu genuen jeep bat eta Nepaldik Lasharaino errepidez joan ginen. Bidai izugarri ederra izan zen. Mendiak bi aldeetan, beti ubeldea gure ondoan. Monasterioetan eta gelditu egiten ginen. Haiek han gelditu ziren egun gehiago gelditu nahi zutelako eta ni hegazkinez bueltatu nintzen, Lashatik Katmandura.\nHainbeste bidai eta gero Mexikon gelditzea erabaki zenuen.\nBai. Bidai horiek izugarri markatu ninduten. Nik esan nuen: "Atzera, berriz, Mexikora joan behar naiz". Duda neukan. Nikaraguan ere egona nintzen 3 hilabete. Bien artean zalantza nuen eta azkenean Mexiko aukeratu nuen, izugarrizkoa da eta. Mexikora joan nintzen eta han gelditu naiz. Han nago eta han geldituko naiz. Oso ederra da.\nMexikon, hiriburuan bertan?\nDFn, bai. Pisu txiki bat erosi nuen han, baina asko mugitzen naiz. DFn dauzkat literaturako maistrak ere. Oso ongi.\nHainbeste bidaiaren ondoren, zer da zuretako Lakuntza?\nSentitzen dut Lakuntza orain ez dela nire lekua. Asko maite dut, baina hango bizimodua eta nirea oso ezberdinak ikusten ditut. Tokiz kanpo bezala sentitzen naiz. Neretako ez da hain garrantzitsua hainbeste kontsumismo eta hemen topera sartuta zaudete. Baloreak oso desberdinak dira. Nik beste modu batera ditut. Hala ere, poza ematen dit ikustea jendea hemen ongi bizi dela eta kalitateko bizia dutela. Hobe da jendea horrela ikustea, ez gosea pasatzen Mexikon edo Indian bezala. Indian Kalkutako Ama Teresari elkarrizketa egin nion. Ilusio hori nuen. Gainera, Xabierko Frantziskok Indiako Goan egin zuen izugarrizko misio hura ikusteko ilusioa ere banuen, eta bere lana ikustera aste baterako joan nintzen. Orain ere, han % 85a kristaua da. Pentsa zein lan interesgarria egin zuen han.\nGuaixe 2008 urt 18 Lakuntza


Singapurren, Covid-19 app-arekin bildutako informazioa horretarako bakarrik erabiliko zutela ziurtatu zieten herritarrei, baina orain poliziari sarrera baimendu diote krimena ikertzeko aitzakiarekin - Iametza Interaktiboa\nSingapurreko herritarren %80ak erabiltzen du gobernuaren aplikazioa. Supermerkatura edo lantokira joateko beharrezkoa izango zela iragarri zutenean izugarri hazi zen instalazio kopurua.\nAlbistea zabaldu denean pertsona batzuk aplikazioa desinstalatu duten arren, beste askok nahita ere ezin dute horrelakorik egin, eguneroko bizitzako ohiko gauzak egin ahal izateko behar baitute.\nPandemia amaitzean aplikazioa bertan behera utziko dutela esan du ministro batek, baina ez dut uste horrelako gozoki bati uko egingo diotenik.\nTxopik Mastodon.eus-en galdetzen duen bezala: “Zenbatgarren estatua da birusaren beldurra herritarren pribatutasuna urratzeko baliatu ondoren bildutako informazioa zelatatze masiborako erabiltzen duena?”\nSingapore reveals Covid privacy data available to police – BBC\nUNESCO (CC BY-SA 3.0)


Familia aurkezpena ; lehen urratsak dantzaren munduan - Mintzoak - Ipar Euskal Herriko ahozko memoriaren ataria\nPantxikak betidanik mugimendua maitatu izan du. Ttikitan, lotsarik gabe hasiko zen fandango bat ematen, jakin ala ez. Familian musikariak bazituen. Pariseko Kontserbatorioan lau urte pasatu ondoren, herrira itzuli zen, ikasketak berriz hasi eta Begiraleak taldean berriz sartu zen. Ez zuen dantza lanbide bilakatzeko ideia utzi eta 1996an, Bordeleko CEFEDEM eskolan, dantza irakasle diploma erdietsi zuen. Bi urteko aldi horrek transizio egiteko balio zuen.\nBaionako eta Ipar Euskal Herriko artxibotegiko kodea: 19AV1351\nKanpo lotura: http://earchives.le64.fr/ead.html?id=FRAD064_IR0643&c=FRAD064_IR0643_de-1353\nGaia(k): Lagunartea eta familia, Dantza\nPantxika Telleria 1972an sortua da, Donibane Lohizunen. Hiru haurreko familia bateko zaharrena da eta gazte-gazterik, dantza gustatu zitzaion. Lehenik, Begiraleak dantza talde herrikoian sartu zen, eta 13 urteetan, burasoei erran zien dantzaren munduan lan egin nahi zuela. 1987an, Pariseko Nazio Kontserbatorio Nagusian sartu zen baina 1989ko maiatzean, belaunean zauriturik, hango ibilbidea utzi behar izan zuen. Herrira itzuli zen, ikasketak berriz hasi eta Begiraleak taldean berriz sartu zen. Ez zuen dantza lanbide bilakatzeko ideia utzi eta 1996an, Bordeleko CEFEDEM eskolan, dantza irakasle diploma erdietsi zuen. Oharturik sorkuntza plantan ezartzea nahiago duela, interpretatzea baino gehiago, EliralE konpainia sortu zuen, 2001ean, eta geroztik, urte guziz koreografia berria ateratzen du. EliralEk publiko gazteari zuzendu sorkuntzak egiten ditu, batez ere, eta beste diziplina batzuetako artistekin (antzerkia, musika, dantza) elkarlanean ari da. Konpainiak euskaraz egiten diren dantza klaseak ireki ditu, haurrei zuzendurik. Pantxikaren bi haurrek han parte hartzen dute. 50 urteko emazteei zuzendu klaseak ere ireki ditu. Emozioa eta mugimendua Pantxika Telleriaren praktika gidatzen duten bi gako hitz dira. Dantza eta euskal nortasuna lotzen dituzte.\nLekukoaren aurkezpena ; tenisa eta euskal pilota


Txinako Alderdi Komunista - Wikipedia, entziklopedia askea.\nTxinako Alderdi Komunista (txinera tradizionalez: 中國共産黨; txinera sinplifikatuz: 中国共产党; pinyinez: Zhōngguó Gòngchǎndǎng) 1921ean sortu zen sobietarren laguntzaz. Munduko erakunde politikorik handienetarikoa da, 63.000.000 kiderekin. Alderdiak Txinako bizitza publikoko eta politikako alderdi gehienak kontrolatzen ditu, lantokiak eta ikastetxeak barne. Hala ere azkeneko hiru hamarkadetan egondako irekitze politikoak alderdiaren oinarri ideologikoa aldatu du, Mao Zedongen pentsaera politikoa alde batera utzi eta kapitalismoaren alor batzuk onartu ditu. Alderdiaren gaur egungo pentsaera nazionalista da, puntu autoritario batekin. Alderdia kasu askotan estatuaren aparatu burokratikoan bilakatu da.\n中共, CPC, PCC, ĈKP, KPCh, PCC, PCCh, 中共, КПК, КПК, KPC, ÇKP, PCCh, КПК, 중공, 中共, KKP, KKP, KKP, KKP, KPCh, ĐCSTQ eta ج ك پ\nTxinako Herri Errepublika eta Txinako Errepublika (1912–1949)\ntxinatar ezaugarriz hornitutako sozialismoa, Txina berriz batzea, abertzaletasun sozialista, maoismoa, txinatar nazionalismoa, Xi Jinping Thought on Socialism with Chinese Characteristics for a New Era (en) , Scientific Outlook on Development (en) , Three Represents (en) , Deng Xiaoping Theory (en) eta marxismo-leninismoa\n95.148.000 (2021eko ekainaren 5a)\nBeijing Municipal Committee of the Communist Party of China (en) eta CCP Taiwan Province Working Committee (en)\nTxinako Herri Batzar Nazionala\n39°54′41″N 116°22′50″E / 39.9113889°N 116.3805556°E / 39.9113889; 116.3805556\nTxinako Gazte Liga Komunista\nStudio on Fuxing Road (en) , China Daily (en) , People's Daily (en) , Qiushi (en) eta Red Flag (en)\n1921eko uztailaren 23a\nSite of the First Congress of the Communist Party of China (en)\nMao Zedongen garaian alderdiak maoismo izenez ezagutu den ideologia zuen. Maoismoaren eta leninismoaren arteko alderik nabarmenena nekazariek egin beharreko paperan zetzan. Lehenengoak uste zuen nekazariak zirela altxatu eta iraultza egin behar zutenak eta bigarrenak hirietako proletargoan baino ez zuen jartzen esperantza. Txinako Alderdi Komunistaren ideologia herrialde askotan hedatu da, batez ere Asia eta Hego Amerikan, non nekazarien papera oso garrantzitsua izan den ezkerreko alderdientzat.\nAlderdi Komunistaren buruan Komite Zentrala dago, 300 kidek osatua eta Txinako Alderdi Komunistaren Nazio Kongresuak hautatuak. Kongresu hau 5 urtero burutzen da. Komite Zentraleko 22 kidek politburoa osatzen dute eta hauetatik 9 kidek Politburoko Batzorde Iraunkorra. 9 kide hauek dira Txinako pertsonarik boteretsuenak, honetaz gain estatuko hainbat funtzio ere betetzen dituztelako. Batzorde Iraunkorraren buru Idazkari Orokorra da. Gaur egun ez dago Alderdiaren Presidenterik, Mao Zedongek betetako kargua, 1982an kendu baitzuten.\n(Ingelesez) Official Txinako Alderdi Komunistaren albisteak\n(Ingelesez) Egunkari ofiziala\nAzken aldaketa 5 martxoa 2021(e)an, 08:40(e)tan\nOrriaren azken aldaketa: 5 martxoa 2021, 08:40.


Ibarre Nekazalturismoa - Gida komertziala - Goiena.eus\nIrimoegigoena auzoa, 20577 Antzuola\nTel.: 943-76-63-10 | info@ibarre.com | http://www.ibarre.com\nIBARRE nekazalturismoa, Antzuola herrian dago kokatua, Debagoienean, Euskadiren bihotzean. 3 Km Bergaratik eta 5 Km Zumarragatik. 40 minutu kotxez urruntzen gaitu Bilbo, Donostia eta Gasteiz hiriburuetatik.\nXarma duen nekazalturismoa, harriz eta egurrez egina, ingurumena eta inguruko arkitektura errespetatuz. Famili tratua eskaintzen dizugu euskaldun giroan.\nNaturaz inguratuta. Ezin hobea egunerokotasunetik eta zaratetatik ihes egin eta naturarekin konektatzeko. Ostatuaren kanpoaldean jolas parkea daukagu eta baserriko animaliak gustuko dutenentzat.\nEtxeko saloian egurrezko tximinia bat, telebista eta sofak dauzkagu erlaxatu, konpainiaz eta lasaitasunez disfrutatu ahal izateko. Etxe guztian wifi konexioa. Logelek egurrezko zorua eta dekorazio rustikoa daukate. Denak doaineko wiki konexioarekin, telebista eta bañugelarekin. Logela batzuek terraza pribatua daukate.\nGure eta bertako produktu fresku eta naturalekin prestatutako gosariak eskeintzen ditugu: bizkotxo, mermelada, fruitu eta arrutza freskoak, etabar.\nInguruko eta eskualdeko jarduerei buruzko informazio turistikoa eskain diezazukegu. Antigua, Arantzazu eta Loiolako tenpluak ere bisita ditzakezu, eta haien paisaiaren barietateaz eta zalantzarik gabeko balio historiko-artistiko eta kulturalaz gozatu ahal izango duzu.\nInguruan mendiko ibilbide ugari daude, Euskal Herriko mendirik altuenetan zehar ibilaldiak egitera gonbidatzen zaituztenak. Kirola praktikatuz edo familiako txangoa eginez. Gozatu natura, egunerokotasunarekin hautsiz.\nIBARRE, toki egokia da laneko edo enpresa bilerak egiteko.\nJATETXEAK / TABERNAK / OSTATUAK / Landetxeak


Berotze globalaren muga gaindituko da 10 urtean, NASAk ohartarazi duenez\nLurrazalaren bataz besteko tenperatura globalak 2018koa berdindu zuen 2021ean, 1880an datuak jasotzen hasi zirenetik seigarren urterik beroena bilakatuta.\n2021ak 2018 berdindu du seigarren urterik beroena bezala. Arxiboko argazkia: EFE\nBerotze globalaren muga 1,5 gradutan ezartzea adostu du G20ak\nAirearen kutsadurak 307.000 pertsona hil zituen EBn 2019an\n2021 urtean planetaren erraiak inoiz baino bortitzago mintzatu dira\nAzken zazpi urteak inoizko beroenak izan dira datuak ezagutzen direnetik, eta lurrazalaren bataz besteko tenperatura globalak 2018koa berdindu zuen 2021ean; 1880an datuak jasotzen hasi zirenetik seigarren urterik beroena bilakatuta. Hala adierazi du NASAk eta Administrazio Ozeaniko eta Atmosferiko Nazionalak (NOAA) ostegun honetan igorritako txosten batek.\nNASAk ohartarazi duenez, joera hori mantenduz gero, hamar urtean beroketa globalaren muga gaindituko litzateke. Parisko Itunean adostu zutenez, 1,5 ºCan egon behar luke muga horrek, eta nazioarteko komunitateak gelditzeko konpromisoa hartu zuen.\nGavin Schmidt NASAren Ikasketa Espazialetarako Goddard Institutuko zuzendaria da, eta txostenaren aurkezpenean azaldu du azken zazpi urteak direla "mapan adierazgarriena, erregistroaren gainetik nabarmentzen baitira".\nTxostenaren arabera, 2021 seigarren urterik beroena izan da 1880an datuak jasotzen hasi zirenetik. Gainetik ditu 2015, 2016, 2017, 2019 eta 2020.\nJoan den urtean zehar, lurrazalaren eta ozeano-gainazalaren tenperaturak 0,84 ºCan gainditu zuen XX. mendeko batezbestekoa. Hala, elkarren segidako 45. urtea izan zen, joan den mendeko batezbestekoaren gaineko tenperaturekin.\nIpar hemisferioan ere seigarren tenperaturarik handiena jaso zuten, batezbestekoa 1,09 ºCan gaindituz.\nGainera, ipar hemisferioko lur-eremuak soilik kontuan hartuz gero, 2021eko tenperatura hirugarren altuena izan zen, 2020 eta 2016 urteek gaindituta.\nNASAk ohartarazi duenez, ozeanoko goi-mailetan gordetako beroak ere marka hautsi zuen 2021ean, eta bero horrek itsas-mailaren igoerari eragin diezaioke.\nEra berean, agentziak nabarmendu du abenduko tenperaturak 0,83 ºCan gainditu zuela batezbestekoa; ezagutu den abendurik beroena, alegia.\nLurra albisteak 2022


Odilon Redon - Wikipedia, entziklopedia askea.\nBordele, 1840ko apirilaren 20a\nParis, 1916ko uztailaren 6a (76 urte)\nCamille Redon (en) (1880 -\nArï Redon (en)\nGaston Redon (en)\nErnest Redon (en)\nmargolaria, ilustratzailea, grabatzailea, eskultorea, litografoa, artista grafikoa, marrazkilaria eta draftsperson (en)\nAmsterdam eta Paris\nThe Birth of Venus (en)\nLes Yeux clos (en)\nThe Cyclops (en)\nOhorezko Legioko zalduna (1903)\nOdilon Redon (Bordele, 1840ko apirilaren 20a - Paris, 1916ko uztailaren 6a) frantses marrazkilaria eta pintorea izan zen. Bordelen eta Parisko Arte Ederretako Eskola gorenean egin zituen Pinturako ikasketak. Fantin-Latour eta Corot pintoreak adiskide izan zituen, eta talde inpresionistak antolatutako erakusketa batean parte hartu zuen 1885ean. Nolanahi ere, Redonen pintura gertuago dago sinbolismoaren moldeetatik. Egilearen marrazkiek, grabatuek, olioek eta akuarelek ametsezko mundua uzten dute agerian, surrealismoa iragarriz.\nMargolari, grabatzaile eta idazle gisa nabarmendu zen, eta XIX. mendeko artista oparo eta konplexuenetakotzat hartua da, sentiberatasun eta irudimen handikoa. Sinbolismoaren jarraitzailea izan zen, Moreau bezala, eta pintura figuratiboaren maisua handia; inpresionismoarekiko halako parekotasunik antzematen da bere obra batzuetan, baina inpresionismoaren etsai gisa agertu zen. Redonek bide bikoitza egin zuen bere karreran: batetik marrazki fantastikoak, sarritan makabroak, egin zituen; eta bestetik olio-pinturak eta pastelak, loreekiko izadi hilak, margoaren erabilera bikaina erakusten dutenak, H. Matissek aitortu zuen bezala.\nJean-Leon Geromerekin, Bredinelcin (litografia) eta Fantin-Latourrekin (grabatugintza) ikasi zuen. Hasierako obretan, 1890. urtera artekoetan gutxi gorabehera, kolorearen erabilera baztertu zuen, eta gizakiaren barneko mundua islatzeko tresna gisa erabili zituen marrazkiak eta litografiak; zuri-beltzean egindako irudi ilunak dira, atsekabez eta saminez beteak. Ikusmenak agintzen zionaren emaitza baino gehiago ziren irudimenaren emaitza. Horrela osatu zituen 200 litografiatik gora; aipagarriak ditu, esaterako, Ametsean sailekoak, Poe idazleari eskainitako saila (1882) eta Goyaren omenez saila (1885).\n1890az gero, ordea, San Joanen Apokalipsia izeneko saila amaitu ondoren (1883), erabateko aldaketa gertatu zen Redonen obran, eta bere karrerako bigarren garaia hasi zen.\nKoadroak egiten hasi zen kolore pastelak, akuarela eta olio-pintura erabiliz; ametsezko koadroak egin zituen, lore koloretsuenak (Anemonak, Louvre, Paris), eta abar. 1900 inguruan iritsi zuen oparotasun gorena joera koloretsu horrek. Ordukoak ditu pastel-margoez egindako bere obra nagusiak, eta ordura arte gai mitologikoetan (Venusen jaiotza, Pegaso) eta erlijiosoetan (Boda, Jesusen Bihotza) oinarriturik egindako marrazkien bertsio koloredunak.\nBeste lan nagusi batzuk: Dans le rêve (1879), La Tentation de Saint Antoine (1888-1896), Les Fleurs du mal (1890), Le Cyclope (1895-1900) eta Le Jour et la Nuit (1910-1911). Aipagarriak dira halaber, bere erretratua, emaztearena eta Gauguinena.\nWikimedia Commonsen badira fitxategi gehiago, gai hau dutenak: Odilon Redon\nLéonore: [LH//2282/58 LH//2282/58]


Jardunaldi aldaketa erabakitzeko gehiengo soila nahikoa izatea eskatu dute Haur eta Lehen Hezkuntzako eskola publikoetako gurasoek - Mendialdea - Erran.eus\nJardunaldi aldaketa erabakitzeko gehiengo soila nahikoa izatea eskatu dute Haur eta Lehen Hezkuntzako eskola publikoetako gurasoek\nTtipi-Ttapa 2022-01-28 16:30\nSinadura biltzeko kanpainan 2.000 familia baino gehiagok parte hartu dute\nPandemiak eragindako konfinamenduaren ondotik, eskola presentzialetara bueltatzean, Nafarroako ikastetxe guztietan jardunaldi jarraitua ezarri zen. Horrek «aldaketa handiak ekarri zituen jardunaldiak antolatzeko moduan eta jantokien eta eskolaz kanpoko jardueren funtzionamenduan».\nHaur eta Lehen Hezkuntzako hainbat familien ustez, «nahiz eta lan ordutegiak bateratzea erraza ez izan, gure seme-alaben bizi kalitatea hobetu egin da». Antolaketa berriak «eragin positiboa» izan duela adierazi dute, «haurrek denbora gehiago baitute atsedenerako, aisialdirako eta eskolako zein eskolaz kanpoko jardueretarako».\nJoan den urteko azaroan eta abenduan Nafarroako 71 ikastetxetan bozketa prozesuak egin zituzten, 2022-2023ko ikasturteari begira ikasle, irakasle eta gurasoek jardunaldi mota berria zehazteko. 53 ikastetxetan prozesuak araututako gehiengo kualifikatuetara (errolda osoaren %60a) ailegatzea lortu zuten eta jardunaldi jarraitura igaroko dira. 16 ikastetxetan, aldiz, «nahiz eta boto emaileen gehiengo zabala lortu (botoen %50a baino gehiago), ez da posible izango aldaketarik gauzatzea, prozedura arautzaileak ez baitu kontuan hartzen jardunaldi aldaketaren alde dauden familien gehiengoaren ahotsik. Jardunaldi jarraituak funtsezkoak diren lau eskubide bermatzea lortzen duela argi dugu: hezkuntza, atsedena, jolasa eta familia».\nBozketa formatuarekin «sumindurik» dauden gurasoek sinadura kanpaina abiatu dute eta 2000 familiak baino gehiagok parte hartu dute. Klaustroaren %60a, Eskola Kontseiluaren %66,6a eta familien %60a behar du prozedura arautzaileak gehiengoa emateko, eta hori aldatu nahi dute. «Gure helburua, hezkuntza komunitatearen gehiengoak erabaki ahal izan dezan, kontuan hartu beharrekoa ematen diren boto kopuruaren arabera arautzea litzateke, eta ez orain artea bezala, bozka errolda osoaren arabera».\nAdierazi dutenez, «ez dugu ulertzen ikastetxe batzuetan, familien partaidetza-portzentaia %85ekoa baina handiagoa izan arren eta aldeko botoak kontrakoen bikoitzak izan arren aldaketarik egin ahal ez izatea. Ez da bidezkoa prozeduraren ondorioz familien gehiengoak nahi ez duen jardunaldi mota mantendu beharra, gutxiengo batek gehiengoaren aukera zigortzen baitu».\n«Aukera guztiak aintzat hartuko dituen» bozketa prozedura berri bat «premiazkoa» dela azpimarratu dute, emaitzak «emandako boto guztien gehiengo soilean oinarrituz, eta ez orain arte bezala, errolda osoaren %60aren arabera».


Pello Lizarralde eta Joxean Agirre, 111 Akademiaren Sariko finalistak - bizkaie.biz\nBizkaie! 2021-04-12 12:28 Kulturea\nBotoa emoteko aukerea dabe akademiakideek apirilaren 22ra arte.\nJoxean Agirre eta Pello Lizarralde | Ikusi handiago | Argazki originala\nAurreko fasean boto gehien eskuratu dabenak diranez, 2020ko liburu onenaren 111 Akademiaren Saria irabazteko azken lehian sartu dira Pello Lizarralderen Argiantza (Erein) eta Joxean Agirreren Nobela errealista bat (Elkar). Akademiako kideek botoa emoteko modua izango dabe, apirilaren 22ra arte, eta hile honen amaiera aldera esango dabe zein dan aurtengo irabazlea.\nHonako hau hirugarren botazinoa izango da. Lehenengoan, akademiakideek 2020ko euskerazko libururik gustukoenaren alde emon eben botoa, eta babes gehien jaso eben bostak pasau ziran hurrengo fasera, honeek: Luis Garderen Aireportuko musika, Pello Lizarralderen Argiantza, Uxue Alberdiren Dendaostekoak, Idoia Garzesen Mendiko gaitza eta Joxean Agirreren Nobela errealista bat.\nBigarren itzuli horretan bost hautagaietako batek be ez dabenez botoen % 40 batu, boto gehien izan dituen biak hirugarren bozketara pasau dira, kasu honetan Joxean Agirreren eta Pello Lizarralderen liburuak. Hirugarrena bai, behin betikoa izango da, boto gehien batzen dituana izango da irabazle.\nPello Lizarraldek 1982ra eroango gaitu Argiantza nobelan. Zinema-areto ugaritako gerentea da protagonistea, negozioaren egoera gatxean aurrera egin guran. Lizarralderen obran ohikoa dan estilo soila, ekintzen ganetik zentzumenetan eta sentipenetan arretea jarten dauena, topauko dau irakurleak. Azkenaldion euskal irakurleen artean estimu handiko estiloa bihurtu da Lizarralderena, kritika onak eta 111 Sariko finalera heldu izana horren erakusgarri.\nJoxean Agirreren Nobela errealista bat, bestetik, ezustean nobela bat idazteko enkargua jaso dauen taxilariaren inguruko istorioa da. Agirrek ohikoak dituan sensualtasunari, metaliteratureari eta dotoreziari beste ezaugarri batzuk batu jakoz oraingoan, hari bat baino gehiago aldi berean jorratzea, adibidez. Euskal Herriko oraintsuko historiako zertzelada bitxiak be agiri dira kontakizunean.


Peromingo 2011: Fandango Serrano — dantzan.eus\nHemen zaude: Hasiera › Bideoak › Peromingo 2011: Fandango Serrano\nPeromingo 2011: Fandango Serrano\nIragan den larunbatean, apirilaren 30ean ospatu zen Peromingon IV. jaialdi folklorikoa. Salamankako herri horretako jaialdian herri bertako "El Encinar" taldeak hartu zuen parte. Dantzatu zituzten dantzan artean, irudietakoa, Fandango Serrano deiturikoa daukagu. Tamborilero lanetan "El Emigrante" daukagu, La Alberca-ko gaitero bat. Youtube, josejavierde. Peromingo, 2011-04-30.\nIkustekoa benetan, eta antzekotasun asko, guk ikusi eta ikasitakoakaz. Batan batek, pausu honek "La Casilla"n ikasitakoak direzela esango dau!!!!!. Ein, ein barre!!!!\nBai, niri ere asko gustatu zait. Pauso batzuk Andra Marik batutakoekin antzekotasun harrigarriak dauzkate, eta dantzakera ere, erabat lurrera lotutakoa, eta pausatua, baina indartsua. Kaskainetak jotzen ere a zer erakustaldia.\nAdoz Oier. Oso berezia, eta gizonan estiloa benetan polita. Portugal aldetik ikusita be badekuz hainbat lekutan antzeko jotak.\nAntzekotasunak bai, jakina. Baina"harrigarriak"... Ni ez naute harritu. Ea ba. Jotan jarduteko aukera izan dut Ávila, Valladolid, Mallorca, Aragoa eta abarreko dantzazaleekin. Eta ikusi, bideoan edo zuzenean, ikusi ditut Errioxa, Extremadura, Asturias, Galizia, Portugal eta abarrekoak. Eta guztietan ere, antzeko parezido. Berezitasunak berezitasun, ñabardurak ñabardura, aberastasunak aberastasun... baina jota. Bai gurean, berdin kanpoan, lengoaia amankomuna. Eta urratsak ere, elkarren lehengusu, odol berekoak. Bideokoa asko gustatu zait. Sinplea, pausatua, baina dotorea eta indartsua. Horixe baietz. Mikelueren bromaren haritik, seguru asko ez zituzten pausu hauek 'La Casilla'n ikasiko, baina alderantziz izan balitz, hau da, bikote hau ohikoa izan balitz La Casillako garai bateko erromerietan (edo gaur egun Santiagon edo nahi duzuen edozein erreferentziazko erromeriatan), ez ninduke harrituko hemengo batek baino gehiagok begiz jotzea eta ideiaren bat hartzea, normala eta ohikoa den moduan. Nik behintzat bai, egingo nuke.\nba bai Patxi, guztiz adoz. Guztiak antzekoak, bakotza bere jatorriko lekuko berezitasunarekin. Ziur izan "La casilla"n ahalakoak egiten zirela, han bai batuten ziren eta kanpotar asko. Eta ziur, "artistak" zirenak, kopiatu edo estiloak edo euren pausoari antzekotasuna emongotziela. Baina ez besterik. Ezin da, egun baten egindako grabaketatik ataratako transkipzio batzuetatik, urteatan pertsona horrekin ikasitakoa, entzutakoa, eta ikusitakoa, despreziatu eta ankaz gora jarri. Arazo larriak izaten eban Bartolo berak "La Casilla"n dantzatzeko. Agarraue elduten zanean, hemen ezkerreko besoa neskea hartzen eban garritik (hemen diñotenean Euskal Herri osoan esan gure dot), eta "La Casilla"n ea ez zeurien aurkitzen neskarik horrela egiteko. Berezia izan zan be, nola Arratian, Gorbeialdean, baltseoa, agarraue, ukatu eurienean, zelako pausu berezi eta aberatza sortu eurien. Pausu bera, bakarrik aurkitu dogu Gorbeialdea (Arratia, Zeberio, Dima.....) eta Bartolok be ondo baino obeto dantzatzen zuen kantaue era horretan ("La casilla"n ez zen askorik ikusiko era horretara egiten. Urte asko pasatu direz Joxe Migel Barandiaraneri Galdakaon, Andra Marik antolatutako hitzaldi baten, itaundu eutziela ea zer pentsatzen zuen berak, euskerea Kaukasotik zetorrela. Berak erantzu eban: "hay la misma distancia del Caucaso aquí, que de aquí al Caucaso". Ba kasu honetan bardin.\nNirea ez zen bromea.\nBotila-dantza edo godalet-dantza salamankarra\nRaices: Danzas de Cespedosa de Tormes 1976\nPeñaparda: Sorteao "El gato" TVE Raices 1982\nHinojosa de Duero: Bandera-dantza\nMiranda del Castañar: Baile del cordon 1975